Malaikat Bala Pembawa Wabak

Pada suatu hari, malaikat pembawa bala masuk ke sebuah negeri. Kisah ini ada diceritakan dalam kitab Ihya Ulumiddin karangan Imam Abu Hamid al-Ghazali.

Para malaikat yang menjaga negeri itu bertanya, “Ada apa engkau ke mari?”

Maka, ia menjawab, “Aku datang untuk menurunkan wabak ke negeri ini. Senarai mangsa yang mati angkara wabak sudah berada dalam tanganku.” Terlihat nama sekian-sekian bakal menjadi mangsa.

Demi mentaati perintah Allah, malaikat penjaga negeri pun mengizinkannya masuk. Malaikat pembawa bala yang masuk ke negeri itu segera menjalankan tugasnya. Wabak penyakit diturunkan kepada penduduk negeri tanpa belas kasihan. Setiap nama yang sudah dalam senarai malaikat pasti menjadi mangsa.

Setelah tamat tempoh yang ditakdirkan, malaikat pembawa bala pun keluar.

Bagaimanapun, malaikat penjaga negeri berasa pelik.

Kenapa?

Sebabnya apabila dibandingkan jumlah senarai manusia yang menjadi mangsa wabak ketika malaikat bala mahu masuk ke negeri ini, dengan jumlah sebenar manusia yang terkorban maut setelah melaratnya wabak terdapat perbezaan besar.

Kenapa jumlah manusia yang mati semasa wabak jauh lebih ramai berbanding yang terdapat dalam senarai kematian malaikat bala sebelum itu?

Jadi, mereka pun bertanya apa sebabnya.

Malaikat pembawa bala menjawab: “Sebenarnya, senarai mangsa yang bakal mati akibat wabak dan memang benar-benar maut angkara wabak itu tepat. Akan tetapi, ratusan manusia yang lain itu maut disebabkan mereka terlampau takut dengan wabak sampai mengakibatkan kematian.”

Kisah ini menjadi pengajaran bagi kita untuk menggantungkan pengharapan dan tawakal kepada Allah.

Tanpa menafikan usaha dan ikhtiar, manusia tidak boleh terlalu takut bila berhadapan sesuatu tragedi. Sikap paranoid memberi pengaruh kepada rohani dan emosi manusia. Stress yang berlebihan juga menurunkan antibody tubuh bagi melawan kuman penyakit.

Iktibarnya, jangan terlalu takut. Banyakkan tawakal kepada Allah.


Petua Penjajah Untuk Melemahkan Anak Jajahan

Memang penjajah Inggeris pada ketika dulu memiliki sukatan pelajarannya sendiri untuk menjajah negeri-negeri orang. Negeri orang-orang Inggeris itu kecil sahaja malah mereka tinggal di kepulauan namun boleh menguasai Benua India dan mengalahkan Negeri China dan menakluk Burma yang berkali-kali ganda lebih besar.

Mungkin menyerang dan menakluk itu mudah bagi si penjajah, namun untuk mengekalkan penjajahan itu? Ya, itu juga memerlukan ilmu dan petua yang lain.

Bagaimana? Perkara-perkara beginilah mesti dipelajari untuk melawan balik penjajahan itu.

Salah satu caranya ialah dengan menghapuskan estim diri di kalangan anak jajahan. Para pegawai British selain terlibat dalam urusan pentadbiran, mereka bertindak sebagai ‘kerani’ dan ‘penulis sejarah’ yang menuliskan tanggapan dan pandangan mereka terhadap kaum pribumi yang dijajah itu.

Mereka juga amat berminat mengumpulkan hikayat-hikayat terutama jampi mantera untuk menampilkan sisi ‘animisme’ dan ‘primitif’ anak jajahan. Oleh kerana falsafah hidup orang Melayu sudah bersebati dengan ajaran Islam, ‘kitab-kitab kuning’ tidak menduduki carta manuskrip-manuskrip yang diwar-warkan oleh penjajah, sebaliknya penjajah mengkatalogkan hikayat, koleksi jampi mantera, cerita jenaka, penglipurlara dan apa-apa yang dianggap mitos dan dongeng.

Usaha itu mungkin dipandang bagus dari segi pemuliharaan khazanah sastera, namun MENGAPA BERSIKAP ‘DOUBLE STANDARD’? Itu yang misteri tu.

Kita jarang dengar adanya manuskrip ‘kitab perubatan Melayu’, ‘kitab petua ubat bedil dan peluru’ atau ‘kitab membuat keris’ diangkat dan diraikan dengan meriah oleh penjajah. Sebenarnya semua pengetahuan begitu ada, malah kini kitab-kitab sebegitu sudah mula diperkenalkan ke khalayak umum, dijenamakan semula, dikaji dan diraikan.

Penjajah gemar menonjolkan SISI GELAP SEJARAH dan mengajarkan kepada anak jajahan bahawa sejarah kamu pahit dan penuh dengan kemunduran. Itu bertujuan untuk membangsatkan kaum pribumi supaya kekal bodoh dan lembab, dan ini menguntungkan mekanisme penjajahan.

Menurut Siddiq Fadzil dalam bukunya ISLAM Dan MELAYU: Martabat Umat dan Daulat Rakyat, penulisan ilmiah mengenai sejarah bangsa Melayu dipelopori oleh pengembara Barat dan pegawai kolonial merangkap orientalis selepas pendudukan pertama penjajah semasa pemerintahan Kesultanan Melayu Melaka.

Penulisan tersebut berbentuk laporan dan pemerhatian terhadap masyarakat Melayu, bukan kajian yang menepati kaedah penyelidikan ilmiah.

Karya-karya orientalis tentang persejarahan Alam Melayu khususnya di Tanah Melayu memperlihatkan banyak kelemahan metodologi di samping sarat dengan prasangka negatif dan berat sebelah hingga rumusannya tidak menepati realiti. Antara yang paling menonjol adalah penjelasan mengenai perwatakan negatif masyarakat Melayu berpunca dari pegangan agama dan mengecil-ngecilkan peranan Islam dalam sejarah ketamadunan bangsa Melayu.

RUJUKAN:Pandangan Orientalis Berkenaan Sikap Malas Masyarakat Melayu Di Tanah Melayu, Mohd Farhan Abd Rahman,Rohailin Zainon,Maryam Mohd Esa, Nurulhayah Muhamad


Afrin: Antara Erdogan Dan Assad

Sekarang tengah trending pasal “Afrin”. Kalau korang nak tahu betapa rumitnya geopolitik, cuba korang buat sedikit analisis tentang Afrin.

Apa yang berlaku ialah Afrin, sebuah wilayah di utara Syria telah jatuh ke tangan tentera Turki, setelah 58 hari serangan Turki di bawah kod “Operation Olive Branch” yang dilancarkan oleh Erdogan pada 20 Januari 2018 yang lepas.

Akibat daripada itu, puluhan ribuan penduduk Afrin terutamanya etnik Kurdi melarikan diri daripada pembantaian oleh tentera Turki.

Tak ada pula orang kita nak #SaveAfrin macam #SaveAleppo dulu. Ye lah, yang jahat mesti Assad. Erdogan, “singa Islam” mana mungkin membunuh orang. Tak mungkin. Tak mungkin.

Tindakan Turki ialah rentetan daripada perjuangan kemerdekaan orang Kurdi sejak 1980-an dan Perang Syria sejak tahun 2011. Seperti saya pernah cerita dahulu, orang Kurdi ialah bangsa yang bertebaran di Turki, Syria dan Iraq. Cita-cita mereka adalah untuk menubuhkan sebuah negara Kurdistan yang merdeka.

Cita-cita sebegini pasti akan menggugat keutuhan wilayah Turki, kerana bahagian Timur Turki merupakan kawasan majoriti Kurdi. Maka sejak 1980-an lagi kerajaan Turki telah mengisytiharkan Parti Pekerja Kurdistan (PKK), gerakan pejuang kemerdekaan Kurdi sebagai kumpulan teroris dan memeranginya.

“Musuh kepada musuh saya ialah kawan saya”. Akibat daripada pertelingkahan berkenaan sempadan dengan Turki, Presiden Syria ketika itu, Hafez Assad telah memberi bantuan dan sokongan kepada cawangan PKK yang beroperasi di utara Syria. Isu ini hampir mencetuskan perang antara Syria dan Turki pada tahun 1998. Namun kedua-dua negara berdamai dengan syarat Syria mengharamkan parti Kurdi.

Keadaan huru-hara ketika Perang Syria membawa kepada kemunculan ISIS. Orang-orang Kurdi di utara Syria pun mengangkat senjata untuk melawan ISIS, dan mereka mendapat bekalan senjata daripada US. Kurdi bertambah kuat.

Selepas ISIS dijatuhkan, militia Kurdi seperti YPG dan SDF berjaya mengawal kawasan utara Syria (Rojava) yang bersempadanan dengan Turki. Dan perkembangan sebegini pasti membuat Erdogan makan tak kenyang, tidur tak lena.

Kalau ikutkan hati, nak saja Erdogan menyerang geng Kurdi ini terus. Tapi masalahnya mereka disokong US. Kawasan Rojava, termasuk Afrin merupakan wilayah Syria, sekutu Rusia. Erdogan cari nahas kalau menyerang Kurdi tanpa ada “green light” daripada kedua-dua kuasa besar ini.

Walaupun di luar Erdogan nampak seperti singa, di dalam beliau ialah seekor musang. Maka dengan liciknya Erdogan memanipulasi kepentingan Turki sebagai rakan US dan Rusia. Walaupun Assad tu BFF Putin, tapi dalam keadaan ini Putin pun suruh Assad sabar sikit. Dan Trump pun pejam sebelah mata malah menafikan hubungan antara Kurdi dan US. Realpolitik.

Maka Erdogan pun mendapat “free hand” untuk mencantas Kurdi di Afrin. Yang merisaukan, Erdogan bekerjasama dengan “jihadis” anti-Assad seperti Faylaq al-Sham dan Jabhat al-Shamiyah untuk menawan Afrin. Kerana kedudukan mereka boleh “encircle” Afrin dari timur dan barat. Walaupun mereka ni perangai ganas silap hari bulan boleh mengkafirkan Erdogan.

Tindakan Erdogan akan memperkuatkan kumpulan pemberontak anti-Assad. Maka Assad pun menghantar bantuan kepada YPG untuk melawan Turki, tapi apakah daya terlalu sedikit berbanding kekuatan Turki.

Jadi di sini boleh nampak bagaimana kepentingan geopolitik mengatasi faktor ideologi. Sunni (Erdogan) bekerjasama dengan Takfiri untuk membantai Sunni (Kurdi). Pro-Zionis (US) dan Anti-Zionis (Rusia) memberi restu kepada tindakan Islamis (Erdogan), dan Syiah (Assad) boleh pula sokong Sunni (Kurdi) untuk melawan Sunni (Erdogan). Kalau kita hanya menilai keadaan berdasarkan logik sektarian/ideologi, kita akan menjadi keliru.

Bukan nak kata Erdogan jahat. Cuma tindakan beliau tidak jauh berbeza dengan Assad iaitu untuk mempertahankan kepentingan negara. Jadi kita tak boleh beremosi dalam mencakna isu politik antarabangsa.


Arkeologi Jumpa Tinggalan Kerajaan Arab Purba Di Arab Saudi

Di satu kawasan pergunungan dan gurun kering di al-Ula, pasukan arkeologi dari Perancis dan Arab Saudi sibuk mengekskavasi kawasan yang dipercayai pernah diperintah kerajaan Dadan dan Lihyan. Al-Ula yang kini menjadi tarikan pelancong Arab Saudi sejak dibuka pada 2019 dikenali kerana menempatkan lokasi Madain Saleh.

Madain Saleh merupakan sebuah kota berusia 2,000 tahun yang dibina oleh orang Nabatean, kelompok Arab pra-Islam yang turut membina Petra di Jordan. Kini, terdapat lima tapak yang dikenalpasti dan sedang diekskavasi oleh para pengkaji arkeologi. Bagi pengarah bersama pasukan arkeologi Abdulrahman al-Sohaibani, sebarang artifak dan monumen yang dijumpai diharap merungkai misteri yang menyelubungi kerajaan Dadan dan Lihyan.

Berdasarkan analisis komuniti sejarah, Dadan pernah disebut dalam kitab Old Testament. Sementara Lihyan pula merupakan sebuah kerajaan besar semasa era kegemilangannya dengan jajahan takluk dari Madinah hingga Aqaba di selatan Jordan. Kedua-dua kerajaan dikatakan wujud selama 900 tahun dan mengawal laluan perdagangan penting sekitar Timur Tengah.

Begitupun, tidak banyak perkara yang diketahui tentang kedua-dua kerajaan selepas ia runtuh pada 100 SM. Pasukan pengkaji arkeologi berharap menerusi ekskavasi di lima tapak ini, ia bakal mendedahkan maklumat berkenaan ritual agama, kehidupan sosial dan kegiatan ekonomi yang dijalankan. Sebelum ini, ekskavasi hanya dijalankan di kawasan perlindungan sekitar al-Ula sahaja.

Al-Ula merupakan sebahagian daripada usaha Putera Mahkota Mohammed bin Salman untuk mengubah ekonomi dan sosial Arab Saudi. Baginda berharap dapat mempelbagaikan kegiatan ekonomi negara itu kepada perkhidmatan dan pelancongan serta tidak terlalu bergantung kepada sektor minyak. Pembangunan al-Ula merupakan sebahagian langkah memelihara tapak sejarah pra-Islam sebagai cara menarik pelancong asing dan memperkukuh identiti negara Saudi.

RUJUKAN

Reuters. (2021, 2 November). Archaeologists in Saudi Arabia excavate ‘forgotten kingdoms’.

Sumber gambar: Ahmed Yosri/Reuters


Kenapa Jepun Ketegaq Nak Buat Olimpik Juga?

Olimpik Tokyo 2020 asalnya dijadualkan pada 24 Julai hingga 9 Ogos 2020, tapi ditundakan atas sebab penularan COVID. Setahun dah berlalu, COVID masih belum reda, malah Jepun tengah mengalami gelombang ke-4.

Jangkitan juga berlaku di kalangan rombongan atlet (106 kes), dikhuatiri akan mencetuskan gelombang jangkitan baharu selepas rombongan ni pulang ke negara masing-masing (naudzubillah).

Habis tu kenapa tak cancel atau tangguh lagi?

Hanya Jawatankuasa Olimpik Antarabangsa (IOC) ada kuasa cancel Sukan Olimpik. Kalau negara penganjur nak cancel secara unilateral, itu dikira melanggari perjanjian dan semua kerugian akan ditanggung oleh negara penganjur sendiri.

Dalam sejarah, Olimpik hanya pernah cancel pada 1916, 1940 dan 1944, semua semasa P.erang Dunia Pertama (1914-1918) dan Kedua (1939-1945).

Dan untuk kali ini, IOC ketegaq tak nak cancel sebab COVID dianggap tak sebahaya p.erang. Ini menjadikan Thomas Bach, pengerusi IOC sebagai orang yang paling dibenci di Jepun pada saat ini.

Sebenarnya IOC pun ada pertimbangan dia juga. Dari segi kebajikan atlet, cancel atau tunda akan menjejaskan karier berpuluh ribu atlet. Selagi boleh buat, memang kena buat.

Kerajaan Jepun sendiri pun tak ada “political will” untik cancel atau tunda. Penundaan dari 2020 ke 2021 dah mendatangkan berbilion-bilion kos tambahan. Ketiadaan penonton asing bermaksud sektor rantaian seperti penerbangan, perhotelan dan pelancongan tak akan dapat untung.

Dah sah rugi, takkan nak tanggung lagi kos tambahan. Alang-alang dah invest, buat je lah.

Jadi dari sudut pandang kerajaan Jepun, ditelan pahit dibuang sayang. The show must go on.

Dalam kajian ekonomi, ini dipanggil “sunk cost fallacy”.

Perseturuan geopolitik antara Jepun-China juga mempengaruhi pertimbangan kerajaan Jepun. Olimpik Musim Sejuk akan diadakan pada tahun depan di Beijing. Jadi Jepun tak kan nak nampak lemah di depan China, walaupun memang nampak kelam-kabut dan tak terurus Olimpik kali ini.

Niat asal Jepun nak jadi tuan rumah Olimpik 2020 adalah untuk menunjukkan “Japan Is Back”, selepas 20 tahun (1993-2013) ketidakstabilan politik dan ekonomi yang dikenali sebagai “Lost 20 Years” atau 失われた二十年 (Ushinawareta Nijuunen).

Jepun mula menampakkan pemulihan di bawah pemerintahan Shinzo Abe (2012-2020). Jadi Abe cuba nak guna Olimpik untuk mewujudkan “feel-good factor” di kalangan orang Jepun.

Orang Jepun masih bernostalgia dengan Olimpik Tokyo 1964. Waktu tu Jepun menjadi negara Asia pertama yang menganjurkan Olimpik, dan Olimpik kali itu adalah satu kejayaan yang dipuji dunia. Itu membantu Jepun pulih daripada trauma WW2.

4 tahun selepas Olimpik 1964, Jepun memintas Jerman Barat menjadi ekonomi kedua besar selepas US.

Jadi Abe nak guna Olimpik 2020 untuk membolehkan Jepun “bangkit” sekali lagi. Tapi siapa pun tak sangka COVID melanda tepat pada 2020. Ekonomi kembali negatif, Abe pun stress sampai letak jawatan.

Dalam metafizik Asia Timur, ada sesuatu dipanggil 国運 (“kokuun”), yang boleh diterjemahkan sebagai “fortune” negara. Apabila kokuun tengah 隆盛 (“ryūsei”, mengembang), buat apa pun boleh berjaya.

Tapi kalau kokuun tengah 衰退 (“suitai”, merosot), berusaha keras macam mana pun akan gagal. Keadaan Jepun sekarang membuat orang hairan adakah ia telah kehabisan kokuun.


Etnik Rungus: Siapakah Mereka Dan Dari Mana Mereka Datang?

KEPELBAGAIAN kaum, budaya dan tradisi malah juga bahasa mahupun dialek adalah antara sumber kekayaan Borneo yang tiada tandingnya sehingga ke saat ini. Dan berbicara soal ini, Sabah iaitu jiran dan saudara se-Borneo Sarawak juga tidak kurang dengan cerita yang unik apabila berkata mengenai suku kaum mereka.

Dayak Laut, Dusun Dayak, Kadazan, Melobong Rungus, Melubong Rungus, Memagun, Memogun, Roongas, Rungus Dusun dan Rungus merupakan nama-nama alternatif mengikut rujukan etnologi dunia apabila berkata mengenai etnik Rungus, Sabah, Borneo. Populasi etnik ini ramai tertumpu di kawasan seperti Beluran, Kota Marudu, Kudat dan Pitas di Sabah.

Dari segi bahasa pula, bahasa etnik Rungus dikategorikan dibawah kelas bahasa Astronesia, Malayo-Polinesia, North Borneo, Sabahan, Dusunic, Dusun. Dan selain daripada itu ianya juga kaya dengan dialek-dialeknya berdasarkan kepada tempat kediaman mereka seperti Gandahon, Gonsomon, Nuluw, Pilapazan (Central Rungus, Rungus Tanga). Adalah difahamkan bahawa dialek Gonsomon dan Nuluw adalah antara yang paling popular dipertuturkan dikalangan etnik Rungus di Sabah sekarang.

Di dalam kita cuba menggodek cerita sebenar asal muasal etnik Rungus dikatakan sehingga ke hari ini para sejarahwan dan antropologi masih belum menemui titik sebenar asal keturunan mereka. Pakar dari barat dan juga orang Rungus sendiri masing-masing mempunyai pendirian tersendiri apabila berkata mengenai soal keturunan mereka. Ini kerana kajian dari Barat dikatakan telah menidakkan cerita legenda asal keturunan etnik Rungus yang sememangnya antara nilai sejarah yang paling sentimental dan berharga mengikut kepercayaan etnik Rungus.

Teori Orang Rungus Asal Mongolia (Barat)

“North Borneo was blessed with waterways and channels teeming with marine and human life introduced by early land bridges which had carried migrants in from areas now called Vietnam and Southern China. Some anthropologists believe these people began pouring into Borneo about 20,000 years ago. Then, as global climate warmed, polar ice caps melted. Sea levels rose, washing over the once useful tendrils. This trapped the early explorers on the fertile island of Borneo. Their descendants settled the land to become the island’s first known indigenous peoples.

That’s one version of the story. Another more prevalent theory is that a group from the Mongolian region migrated to Borneo some 5,000 years ago. Naturally enough, these people settled the coastal areas first. Today, these people are defined by modern anthropologists and linguists as the Borneo superstock. Later, as the primarily Muslim Malay, Bajau and Suluk races settled the same areas, the Borneo superstock migrated deeper and deeper into the heartland of North Borneo.” (Granville-Edge, P.J. 1999)

Melihat kepada penyataan petikan dari Granville-Edge ini dapatlah disimpulkan bahawa menurut beliau, kesemua penduduk asal Sabah dikatakan berasal dari Tanah Besar Asia. Teori pertama menyatakan segala mengkhusus bahawa tanah kelahiran mereka dicatitkan sebagai Vietnam dan Southern China lebih kurang 20,000 tahun yang lalu.

Teori keduanya pula menyatakan bahawa penduduk asal Borneo itu berasal dari sekumpulan orang Mongolia yang kemudiannya berhijrah ke Pulau Borneo kira-kira 5,000 tahun yang lalu. Dan kerana itulah ramai yang agak menerima pernyataan ini memandangkan jika ditinjau dari warna kulit masyarakat Rungus yang bermata sepet dan berkulit kuning langsat serta fizikal yang “pendek-pendek tagap” ada mempunyai persamaan dengan orang Mongolia itu sendiri.

Teori Tamadun Nunuk Ragang (Legenda dan Sejarah Orang Rungus)

Cerita legenda yang menjadi sejarah oral masyarakat di Borneo adalah antara yang menjadi sandaran apabila berbicara soal asal muasal mereka. Bagi etnik Rungus pula tidak akan boleh lari daripada kepercayaan mereka terhadap wujudnya satu ketamadunan yang telah diasaskan oleh nenek moyang mereka di Borneo suatu waktu dahulu iaitu Tamadun Nunuk Ragang.

Oleh kerana ianya cerita lisan yang diperturunkan dari satu generasi ke generasi yang lain menjadikan sejarahwan mahupun ahli antropologi Barat tidak mahu menerimanya namun untuk etnik Rungus inilah yang sebenarnya mampu memperjelaskan secara terperinci tentang agama mahupun pemerintah mereka dahulukala.

Menurut legendanya suatu waktu dahulu pernah berdiri satu ketamadunan bagi orang-orang Rungus iaitu yang bernama Nunuk Ragang. Diasaskan oleh seorang “Usan-Usan” (maksudnya seorang yang tiada mempunyai keluarga). Diceritakan beliau telah dianiayai oleh keluarganya sehingga menyebabkan beliau dan isteri berserta dengan pengikutnya yang setia dihukum buang negeri dengan menaiki kapal sehingga terdampar ke Borneo iaitu di satu kawasan bernama Pampang Nabalu.

Berada lama di Pampang Nabalu tanpa ada masyarakat lain pada waktu itu menyebabkan mereka dibangkitkan dengan semangat keagamaan iaitu dekatnya mereka kepada penyembahan kepada Lumaag Nabalu. Hari demi hari bentuk penyembahan itu semakin mendapat sambutan sehinggalah mereka terfikir untuk menjadikannya satu hukum adat istiadat. Dikala inilah seorang yang paling kanan dengan Usan-usan iaitu Aki Bobolizan Gomburon dipilih kerana kefahamannya tentang Lumaag Nabalu lalu diwartakan menjadi satu peraturan hidup bagi Usan-usan dan masyarakatnya.
Antara hukum adat istiadat ini adalah yang dinamakan Hukum Gomburon yang mana sekiranya ada yang melakukan pengzinaan maka akan dihanyutkan di dalam air dengan memasukkannya di dalam bubu atau ‘popok’ bersama-sama dengan batu besar. Batu itu pula harus dipilih sendiri oleh si pesalah tersebut. Dan dikatakan hukum ini juga masih lagi mempunyai belas iaitu sekiranya jika ada yang sengaja mahu membunuh pasangan tersebut sewaktu di dalam menjalani hukuman maka orang tersebut juga akan turut dihukum bunuh sama.

Apabila Aki Bobolizan Guraumanok menjadi ketua keagamaan pula telah dihapuskan Hukum Gomburon ala Aki Bobolizan Gomburon. Berdasarkan kepada wahyu dari Lumaag Nabalu hukum itu diperhalusi iaitu dengan menyatakan bahawa segala dosa yang dibuat boleh dibayar dendanya dengan memberi “mangaraha” iaitu korban penebus bercorak sembelihan khinzir. Dari sinilah “bobolizan” ini akan menjadi “orang tengah” untuk memohon pengampunan dosa dari “Kinoringan”.

Tamadun Nunuk Ragang akhirnya semakin maju dan makmur lagi-lagi dibawah ketuanya iaitu Aki Nunuk Ragang. Dengan kepercayaan agama labus (Pagan) yang dianuti mereka menyebabkan rakyat di Nunuk Ragang semakin berkembang. Dari mereka hanya membuat penempatan di sekitar Nunuk Ragang akhirnya mereka mula menebar populasi mereka ke tempat-tempat yang lain di Borneo. Ini sejajar dengan wahyu yang diturunkan oleh Lumaag Nabalu menerusi Aki Bobolizan Guraumanok yang menyatakan bahawa semua sungai-sungai yang mengalir dari Gunung Kinabalu sehingga ke lautan lepas adalah milik bangsa mereka.

Sejak itu warisan legasi Aki Nunuk Ragang iaitu tiga orang anak lelakinya telah diperintahkan untuk mula berhijrah ke seluruh kawasan di Borneo. Dua orang anak lelaki iaitu yang sulung dan kedua yang bernama Aki Rungsud dan Aki Longuvai telah dihantar ke kawasan pesisir pantai Pompod Tana. Pompod Tana yang dimaksudkan adalah Kudat, Kota Marudu dan Pitas sekarang. Ianya dilakukan agar Pompod Tana tidak akan diceroboh oleh orang-orang Mizonvaig atau Orang Laut.

Hendak dijadikan cerita sewaktu keluar daripada kawasan penempatan asal mereka dikatakan hanya Aki Rungsud yang sampai dahulu di Pompod Tana sedangkan Aki Longuvai pula memulakan perjalanannya agak lewat kerana isterinya sedang sarat untuk melahirkan anak mereka. Oleh kerana Aki Rungsud yang memulakan perjalanan kerana beliau tidak mahu adiknya tersesat maka ditandakannya perjalanannya dengan setiap puncak bukit diadakan upacara menyembelih ayam. Ini sebagai satu tanda pemberitahuan kepada semangat Lumaag bahawa itu merupakan wilayah mereka disamping untuk Aki Longivui mengesan jejak mereka.

Namun apakan daya walau sudah ditandai dengan cara penyembelihan ayam di setiap puncak bukit, Aki Longuvai tetap tersesat jalan dan ianya bermula ketika memilih dua persimpangan yang menuju arah yang berlainan. Sejak itulah Aki Longuvai telah tersesat sehinggalah beliau sampai ke kawasan yang dinamakan Pinampang atau Penampang sekarang.

Ada satu ketika, Aki Longuvai dan pengikutnya telah kehabisan bekalan makanan maka mereka pun mula bercucuk tanam dan akhirnya di Pinampang itu juga boleh dijadikan penempatan mereka kerana subur makmur. Aki Rungsud mendengar cerita mengenai adik keduanya lalu menghantar wakilnya meminta adiknya kembali ke Pompod Tana namun Aki Rungsud lebih senang untuk berada di Pinampang. Hanya 17 tahun selepas itu barulah dihantarnya putera sulung yang bernama Aki Bulun untuk ke Pompod Tana.

Dikatakan tujuan ketibaannya adalah untuk membahagikan wilayah Pompod Tana pada masa itu. Pada hari yang sesuai akhirnya Aki Bulun dan ayah saudaranya Aki Rungsud telah membuat pembahagian wilayah kekuasaan dengan syaratnya adalah sejauh mana bunyi paluan gong Aki Rungsud boleh didengar. Handalan-handalan dari Aki Bulun telah mula berkampung di puncak bukit sekitar Pompod Tana dan mana-mana yang tidak mendengar paluan gong Aki Rungsud diminta untuk memacakkan sejenis lembing yang bersaiz pengaruh kapal layar dinamakan Binorudan.

Untuk anak lelaki bongsu yang bernama Aki Terumpok diminta untuk menjadi penjaga kepada ayahandanya iaitu Aki Nunuk Ragang. Beliau bersama ayahandanya sehinggalah beliau meninggal dunia dan dikebumikan di satu danau yang lokasinya dikenali sebagai Kampung Tampias, Lubuk Sugut, Sandakan sekarang.

Menurut legenda setelah 40 hari, Aki Nunuk Ragang dikebumikan, pada hari upacara “Mongupus” tumbuhlah sejenis pokok ara di tengah-tengah kubur Aki Nunuk Ragang. Pokok ara tersebut agak berlainan kerana ia berwarna merah dan jika daunnya tercalar pokok itu akan mengeluarkan darah manusia. Lalu pengikut Aki Nunuk Ragang menyembah pokok tersebut dan menamakannya Nunuk Ragang kerana mereka percaya pokok itu merupakan jelmaan Aki Nunuk Ragang.

Dibawah pemerintahan Aki Turumpok diceritakan bahawa Nunuk Ragang menjadi huru-hara kerana beliau tidak begitu tertarik kepada penyembahan agama palasnya. Sebaliknya lebih kepada ilmu kebatinan dan dek kerana itulah Nunuk Ragang mendapat bala. Dari satu penempatan yang aman makmur akhirnya ianya menjadi berpecah belah dan tiada satu aktiviti ekonomi untuk survival hidup mampu dilakukan. Setiap tanaman tidak akan menjadi, turun ke sungai tiada penghidupan sungai yang mampu ditangkap dan boleh dikatakan segalanya tiada. Ini mengakibatkan kawasan Nunuk Ragang menjadi padang jarak padang terkukur kerana tiada mana-mana masyarakat yang mahu mendiaminya.

Begitulah cerita legenda dan sejarah oral yang dipercayai oleh masyarakat Rungus di dalam mengatakan asal usul keturunan mereka di Borneo atau lebih mengkhusus di Sabah sekarang. Nenek moyang asal keturunan orang Rungus adalah dipercayai daripada keturunan Aki Nunuk Ragang iaitu Aki Rungsud. Putera kedua pula iaitu Aki Longuvai adalah nenek moyang kepada orang Kadazan di Penampang sekarang manakala Aki Terumpok pula merupakan nenek moyang semua suku kaum Dusun. Bagi masyarakat Rungus Gonsumon yang menguasai pantai timur Kudat pula adalah berasal daripada keturunan Aki Bulun yang datang ke Pompod Tana suatu waktu dahulu untuk membahagikan wilayahnya.

Jika dahulu kebanyakan masyarakat Rungus di Sabah masih mempercayai agama pagan namun sejajar dengan waktu ramai antara mereka telah memilih agama Kristianiti dan Islam sebagai pegangan agama mereka. Mereka juga sudah terdiri daripada pelbagai kelas masyarakat di Sabah dan ramai yang sudah menjadi tenaga professional penyumbang kepada ekonomi Sabah sekarang.

Tidak Kenal Maka Tidak Cinta!

-HB-

#SiaSayangSabahBah!

Rujukan:

1. Suku Rungus, Sabah
http://www.sabah.edu.my/itls07013/sejarah.html

2. Dusun, Rungus in Malaysia – Joshua Project
https://joshuaproject.net/people_groups/14593/MY

3. Ethnologue Languages Of The World
https://www.ethnologue.com/language/drg

4. Asal-Usul Rungus Berdasarkan Pandangan Dan Teori Anthropologis
http://rungus1m.blogspot.my/2010/11/asal-usul-rungus-menurut.html


Surat Pesanan Einstein Yang Dilelong Jutaan Dollar

“Kehidupan yang senyap dan sederhana lebih membawa kebahagiaan berbanding mengejar kejayaan yang selalu berhadapan dengan pergolakan dan kegelisahan tanpa henti.” – Albert Einstein

Inilah pesanan yang diberikan oleh Albert Einstein (1879 – 1955) kepada seorang kurier di Tokyo, Jepun yang berkongsi pendapat tentang maksud kebahagiaan. Nota ini ditulis dalam bahasa Jerman dan dilaporkan nota ini telah dilelong dengan harga 1.56 juta dollar.

Pelelong menganggarkan nota ni dapat dijual dengan harga 5,000 dolar hingga 8,000 dolar, tetapi tidak sangka dapat dilelong dengan jumlah sebanyak itu. Pembeli tersebut merupakan orang Eropah yang tidak mahu identitinya diketahui.

Kemudian, terdapat cebisan nota Einstein yang tertulis, “Di mana ada kemahuan, di situ ada jalan” dijual dengan harga 240,000 dolar. Einstein pernah memberikan syarahan di Jepun pada tahun 1922. Terdapat seorang kurier Jepun mahu menyampaikan mesej kepada Einstein di Imperial Hotel, Tokyo.

Setelah mesej tersebut disampaikan, kurier tersebut tidak mahu menerima sebarang upah daripada Einstein. Pada ketika ini, tidak pasti sama ada kurier tersebut tidak mahu menerima sebarang upah atas dasar tradisi budaya Jepun ataupun atas dasar Einstein tiada wang kecil untuk diberikan.

Apa-apa pun, Einstein tidak mahu kurier itu pulang dengan tangan kosong. Maka, Einstein memberikan dua nota nasihat dalam bahasa Jerman. Menurut penjual nota ini, dia adalah saudara pada kurier tersebut. Pada bulan Jun 2017, terdapat surat Einstein yang menulis mengenai Tuhan, Israel dan Fizik dijual dengan harga 210,000 dolar di Jerusalem.

Dalam biografi Einstein yang dikarang oleh Walter Isaacson, Einstein pernah berkata,

“Dalam banyak-banyak orang yang aku temui, aku paling suka orang Jepun. Mereka sangat sederhana, cerdik, bertimbang rasa dan mempunyai sentuhan terhadap seni.”


Di Masa Depan, Kita Boleh Caj Handphone Kita Dengan Bunyi

Teknologi mengecas telefon menggunakan bunyi berasaskan bahan piezoelektrik — menuai elektrik daripada tenaga mekanikal.

Dapat menuai tenaga daripada bunyi (salah satu daripada tenaga mekanikal) amat menakjubkan sebab getaran bunyi lemah dan tidak konsisten, jadi susah untuk dituai. Selepas ini, ada saja bunyi, telefon boleh caj dengan sendirinya.

Secara fundamentalnya, apabila bahan piezoelektrik ditarik ataupun ditekan, ia akan menjana tenaga elektrik. Gula, tulang, DNA, enamel pada gigi, berlian dan banyak lagi apabila ditekan akan menjana elektrik.

Gula pasir yang sering digunakan dalam masakan dan minimun kalau ditekan pun sebenarnya menjana elektrik. Tetapi tidaklah begitu kuat. Malah, tidak rasa pun.

Kenapa sesetengah bahan ada sifat piezoelektrik, sesetengah bahan tiada sebenarnya bergantung pada struktur kristalnya. Setiap objek pepejal yang berada di sekeliling kita sebenarnya terdiri daripada struktur kristal. Kristal yang umum faham tidak sama maksudnya dengan kristal yang ahli fizik bahan faham.

Teknologi berasaskan bahan piezoelektrik ini sebenarnya sudah lama. Pembesar suara (speaker), jam tangan quartz, pencetak (printer), teknologi sonar adalah antara teknologi berasaskan bahan piezoelektrik.

Tetapi teknologi sedia ada ini banyak gunakan kesan piezoelektrik terbalik (reverse piezoelectric) iaitu salurkan elektrik untuk menggetarkan bahan piezoelektrik dan getaran itu diaplikasikan dalam teknologi-teknologi yang saya sebutkan tadi.

Yang kita mahu capai ialah, kita mahu jana elektrik melalui getaran (seperti bunyi), bukan sebaliknya. Perkara ini sukar sebab getaran di sekeliling kita tidak konsisten dan tidak dapat salurkan dalam jumlah yang besar macam tenaga elektrik. Jadi, teknologinya masih terbatas.

Ada teknologinya, tetapi tidak banyak. Misalnya pemetik api. Pemetik api moden sekarang kalau tekan, ia menyala. Tekanan itu sebenarnya kita menekan bahan piezoelektrik di dalamnya lalu menjana elektrik. Elektrik bertemu gas, api menyala.

Jadi, bahan piezoelektrik yang cekap perlu dihasilkan supaya input yang lemah di sekeliling dapat hasilkan output yang cemerlang. Supaya lebih banyak teknologi menjana elektrik daripada tenaga mekanikal dapat dihasilkan.

Sefaham saya syarikat Xiaomi sedang patenkan teknologi ini. Jadi, tidak pasti sejauh mana keberkesanan teknologi yang mereka hasilkan. Tetapi tidak mustahil pun.

Penyelidikan bahan piezoelektrik memang popular dan tinggi tarikannya sebab sumber tenaga mekanikal terlalu banyak, malah ada di sekeliling kita. Tinggal untuk dituai sahaja untuk menjana elektrik.

Di masa depan nanti, hentakan kaki hasil daripada berjalan kaki pun sudah boleh menjana elektrik. Kita bercakap pun sudah boleh menjana elektrik.


Lagi-Lagi Senario Dibikin Berdasarkan Krisis Kewangan 1997?

Bila tengok Lagi-Lagi Senario je, berdekah-dekah kita gelak. Ye lah banyak betul lawak yang sangat kelakar. Tapi tak ramai yang tahu filem tu sebenarnya dibikin berdasarkan krisis kewangan 1997.

Betul ke?

Cuba tengok watak Wahid. Dia ni kerja dah best tapi kena pecat. Dia cubalah cari kerja yang sama tapi tak dapat sebab krisis ekonomi. Terpaksalah dia downgrade jadi sesumpah. Itu pun tetap kena pecat.

Selepas itu, Wahid dapat kerja dekat Warung Azlee. Mula-mula dia macam pandang rendah tapi bila tengok Saiful boleh beli barang mewah terus Wahid terkejut.

Sebab dalam satu babak ni ada tunjuk Azlee hulur RM50 kepada Majid sebagai gaji harian. Tak mustahil gaji Saiful boleh mencecah RM1000 sebulan pada tahun 1997. Jadi janganlah pilih kerja. Asalkan dapat duit untuk makan pun dah ok.

Biarpun gaji Saiful agak besar, benda tu tak halang dia untuk berpindah ke Cafe Mazlan. Bagi sesetengah orang itu adalah pengkhianatan. Untuk sesetengah yang lain pulak, itu ialah career progression sebab dapat gaji lagi tinggi.

Kena fikir juga masa krisis kewangan 1997 dulu, ramai yang kena pecat. Kalau dapat tawaran menarik, lebih baik Saiful pergi. Sebab setia tak boleh dipakai untuk beli beras.

Pemergian Saiful membuatkan Warung Azlee hampir lingkup. Sebab cuma dua orang sahaja yang masih bekerja iaitu pelayan dan tukang bancuh air. Tak kan lah pelanggan datang warung pagi-pagi sebab nak layan teh tarik je kan?

Dekat sini lah “hard time create strong man”. Waktu yang sukar memaksa Wahid cuba untuk menjadi penebar roti canai. Ye lah jika terus jadi pelayan je, memang lingkuplah Warung Azlee.

Secara tak sengaja, Wahid mendapat ilham untuk menebar baju kotor di bilik air. Setelah lama berlatih, dia dapat yakinkan Azlee untuk jadi penebar roti canai.

Apa yang Wahid buat ni berjaya dan pelanggan mula kembali ke Warung Azlee. Maknanya dekat sini, krisis ekonomi paksa kita semua keluar daripada comfort zone supaya dapat makan pada hari esok.

Kepada korang semua, dah cuba tebar baju dekat bilik air?

Kalau korang tak nak jadi sesumpah sebab tak duit macam Wahid, mohon baca ENAM ANGKA MENJELANG DISEMBER. Boleh beli di https://bit.ly/3XNFpky


Rock Kapak: Zaman Keemasan Muzik Malaysia

Rock kapak ataupun rock kangkang merupakan sebuah aliran muzik yang agak masyhur pada era 1980-an sehinggalah 1990-an. Rock kapak dikatakan mendapat nama daripada perkataan “rock car-park” yang melalui persembahan rock “fun fair” di tempat letak kereta.

Sebelum kehadiran rock kapak, aliran muzik rock and roll atau lebih dikenali sebagai pop yeh yeh telah menjengah pada tahun 1950-an sehinggalah kematiannya pada tahun 1970-an

Tahukah anda, sebelum kemasukan aliran muzik rock ‘n’ roll barat pada sekitar tahun 1950-an, rakyat Malaysia yang terdiri daripada tiga bangsa utama iaitu Melayu, Cina dan India lebih selesa mendengar muzik berkaitan dengan identiti bangsa. Buktinya, orang Melayu lebih menggemari muzik Melayu, Indonesia dan Timur Tengah.

Manakala orang Cina lebih suka mendengar muzik daripada Taiwan, Hong Kong dan Singapura. Orang India pula sangat gemar kepada budaya popular yang diimport daripada benua kecil India. Walaubagaimanapun, muzik rock ‘n’ roll secara perlahan-lahan berjaya merampas populariti muzik tempatan yang beridentitikan bangsa.

Menjelang awal era 1960-an, gabungan muzik tempatan dan muzik rock ‘n’ roll barat telah melahirkan irama pop yeh yeh. Petikan gitar pada era itu banyak dipengaruhi oleh kumpulan muzik yang berasal daripada Britain seperti The Beatles dan The Rolling Stone.

Hal ini telah membuka jalan untuk muzik rock bertapak di Malaysia. Kumpulan muzik yang mempelopori muzik pop yeh yeh pada ketika itu juga dikenali sebagai kugiran yang berasal daripada perkataan kumpulan gitar rancak.

Pada akhir 1970-an iaitu merupakan juga era kelahiran muzik punk di Britain, Malaysia kembali kepada muzik rock ‘n’ roll barat. Muzik rock kapak berjaya muncul apabila kumpulan Sweet Charity dan Kingdom In Rock berjaya mengadaptasi muzik serta imej rock barat ke dalam budaya tempatan.

Kumpulan Sweet Charity yang diketuai oleh papa rock iaitu Ramli Sarip berjaya mendaki puncak kegemilangan dan muziknya dipengaruhi oleh Led Zeppelin serta Deep Purple. Namun kumpulan ini hanya berjaya hasilkan album pertama 1979 iaitu lebih 10 tahun selepas penubuhannya.

Pada tahun 1981 hingga 1984, pelbagai kumpulan baru muncul bak cendawan lepas hujan apabila kumpulan Sweet Charity berjaya memperkenalkan muzik rock ke arus perdana dan terus mendapat tempat dalam hati masyarakat.

Kumpulan Lefthanded, The Burnmarks dan D’Febians adalah antara kumpulan awal yang berjaya muncul dengan imej rambut panjang dan seluar ketat. Sebelum itu, kumpulan tersebut sudah sangat terkenal dalam arena bawah tanah di sekitar Johor Bahru. Kumpulan-kumpulan ini juga tampil pada di Battle of The Band pada tahun 1983 dan 1984 di Jubli Intan Hall Johor Bahru yang menyaksikan tiga kumpulan tersebut berjaya menjadi juara.

Memasuki tahun 1985, album Cinta Buatan Malaysia daripada Search berjaya membawa demam rock di Malaysia. Kemunculan program televisyen seperti Muzik-Muzik berjaya menjadikan rock kapak sebagai muzik arus perdana pada ketika itu.

Bukan itu sahaja, semakin banyak kumpulan rock yang berjaya dilahirkan seperti May, SYJ, Desire, Rusty Blade, Junction, Bloodshed, Handy Black, XPDC, Ekamatra, Ella & The Boys dan bermacam lagi sehinggalah era 1990-an.

Setelah detik itu, demam rock terus melanda Malaysia sehinggakan ia berjaya menjadi fenomena dalam kalangan rakyat jelata. Bahkan demam rock ini telah membuatkan anak muda berubah penampilan kepada imej rock dan ramai remaja berlumba untuk menubuhkan kuimpulan rock sendiri.

Mereka juga berimpian untuk menjadi gagah seperti Metallica dan Scorpions dalam arena rock. Demam rock ini juga dibantu oleh penulis lirik dan komposer yang berjaya menghasilkan lagu berkualiti tinggi. Sebut sahaja nama M.Nasir, Loloq, S.Amin Shahab dan JS Kevin pasti ramai peminat rock sejati mengenalinya.

Srikandi Cintaku adalah mahakarya M.Nasir yang sehingga kini masih lagi menjadi kegemaran rakyat Malaysia. S.Amin Shahab pula berjaya menjadikan mahakaryanya iaitu Suci Dalam Debu terus relevan sepanjang zaman malahan turut diminati oleh rakyat Indonesia.

Bukan itu sahaja, JS Kevin juga berjaya mencipta lirik yang agak “makan dalam” seperti Aku Dan Sesuatu serta Hentian ini yang membicarakan tentang perjalanan kita sebagai seorang manusia. Diambang Wati adalah karya Loloq yang memilik makna mengenai kematian tetapi dikaburkan dengan nama seorang wanita agar kita dapat mencari mesej sebenar.

Bukan itu sahaja, pelbagai lagi lagu berkualiti yang berjaya dihasilkan seperli lagu daripada kumpulan Damasutra dan Ekamatra. Kumpulan Damasutra sangat popular dengan lagu yang berunsurkan sufisme seperti Asyik dan Umpama Mimpi Dalam Mimpi.

Sayangnya pada ketika itu tidak banyak kumpulan rock yang mampu menghasilkan lagu sendiri tetapi tidak bagi kumpulan MAY. Hal ini demikian kerana kebanyakkan lagu kumpulan MAY dihasilkan oleh mereka sendiri. Tiada siapa yang boleh lupa melodi dan lirik lagu Sendiri yang begitu melankolik tapi masih dipenuhi dengan unsur-unsur rock

Kemuncak kepada muzik rock tanah air apabila lagu Isabella nyanyian kumpulan Search berjaya memenangi Anugerah Juara Lagu 1989. Kumpulan rock juga berjaya menguasai pentas Anugerah Juara Lagu 1991 yang menyaksikan lagu Takdir dan Waktu berjaya menggondol tempat pertama. Hal ini adalah pencapaian terbaik bagi aliran muzik rock tanah air.

Muzik rock tanah air juga berjaya merebak ke negara jiran terutamanya Indonesia. Pada ketika itu lagu-lagu rock menjadi siulan rakyat Indonesia malahan album kumpulan rock berjaya dijual dengan rekod berjuta-juta melebihi pasaran di Malaysia. Hal seumpama ini sudah semakin mustahil untuk terjadi hatta dalam mimpi sekalipun. Arena muzik rock tanah air terus mendakap zaman kegemilangannya sehinggalah perkara yang tidak disangka-sangka terjadi.

Muzik rock telah dikaitkan dengan keruntuhan akhlak generasi muda pada ketika itu. Malahan penganjuran konsert rock dikatakan sebagai sarang menghisap dadah. Aliran muzik rock juga dikaitkan dengan agenda yahudi dan syaitan untuk melekan anak muda. Isu rambut panjang kumpulan rock juga diperbesarkan sehingga mendapat perhatian parlimen dan menteri.

Pengakhiran kepada pejuangan rock apabila rambut dua orang ikon rock tanah air telah dipotong secara langsung di televisyen. Selepas itu, muzik rock terus malap dan gelap gelita. Walaupun kemunculan Ukays, Spring dan Slam dianggap sebagai penerus kepada perjuangan rock, namun mereka sudah kelihatan lebih sopan berbanding kumpulan rock era 1980-an.

Bukan itu sahaja, peralihan dari muzik rock kapak yang agak keras kepada rock jiwang atau dipanggil sebagai post-rock kapak bikin muzik semakin malap. Bayangkan, kumpulan heavymetal seperti Spring terpaksa menukar muzik mereka demi kehendak pasaran.

Penulis pasti pembaca tidak pernah mendengar lagu Kawah Berapi dan Harimau Malaya nyanyian kumpulan Spring pada dua album awal mereka. Perkara ini juga terjadi kepada kumpulan Lestari yang sangat terkenal dengan lagu Sekelip Mata Kau Berubah.

Kalau pembaca pernah mendengar lagu Hukum Alam nyanyian Lestari pasti akan terkejut dengan kumpulan ini. Boleh disimpulkan, perubahan muzik juga menjadi faktor kepada kejatuhan muzik rock kapak tanah air.

Seterusnya kita menyaksikan kemunculan kumpulan-kumpulan baru seperti Spin, Scoin, Spoon dan bermacam lagi sebagai legasi pewaris muzik rock. Menjelang tahun 2000, kelahiran kumpulan seperti Newboys, Boboy dan Q-Face sebagai pengganti dan selepas itu arena muzik Malaysia terus gelap sebelum disambut oleh gelombang kebangkitan indie.

Oleh itu, tamatlah sebuah perjuangan dan aliran muzik yang sangat terkesan dalam hati rakyat Malaysia. Muzik rock mungkin sedikit terpinggir tetapi masih ada lagi yang kekal dalam perjuangan ini. Mungkin juga muzik rock akan terus terkubur selama-lamanya tetapi hasil karyanya tetap mekar di hati.

Kita tidak boleh nafikan, keberanian kumpulan Rock Kapak membawa muzik ini ke arus perdana sangat memberi kesan dengan kemunculan pelbagai sub-genre rock selepas itu. Rock Never Daiii.

RUJUKAN:

Ferrase, M. (2016). Southeast Asian Glamour: The Strange Case of Rock Kapak in Malaysia. In Chapman, I., & Johnson, H., (Ed.), Global Glam and Popular Music: Style and Spectacle from the 1970s to the 2000s. London: Routledge.


Orang Dulu Pakai Guni Buat Baju Masa Ekonomi Meleset

Sekitar penghujung 1920-an, Zaman Kemelesetan telah berlaku di Amerika Syarikat dek kejatuhan Wall Street. Perkara ini mencetuskan kemelesetan ekonomi di mana perdagangan antarabangsa menjunam lebih 50% dan kadar pengangguran di AS naik lebih 25%, dengan anggaran sebanyak 15 juta rakyat AS menganggur.

Sebagaimana orang awam sewaktu krisis negara, mereka akan menjadi kreatif dalam bab penjimatan. Sebagai contoh, ibu dan suri rumah di AS akan menanam kebun sayur dan mengitar semula makanan mereka untuk digunakan dalam sup dan sandwich. Mereka juga mula mengambil upah kerja untuk meringankan beban keluarga. Untuk pakaian, mereka akan menjahit pakaian baru daripada sumber buangan, seperti guni kentang.

Tak lama selepas itu, syarikat pengeluar bahan berguni dan badan berkait korporat mula mengetahui akan hal ini dan cuba membantu golongan ibu ibu ini dalam menjadikan pakaian guni sebagai pakaian kebiasaan. Dalam sebuah booklet oleh The Textile Bag Manufacturers Association, mereka menulis cara untuk membuang logo syarikat daripada guni berkenaan. Caranya adalah dengan merendam dalam bahan pelarut dakwat seperti kerosene. Sekitar tahun 1930-an, syarikat yang mengggunakan guni mula menggunakan dakwat dan pewarna logo yang lebih mudah dibuang.

Tak cukup dengan itu, syarikat syarikat berkenaan juga mula menghasilkan corak guni yang cantik dan menarik. Disebabkan hal ini, golongan ibu dan suri rumah mempunyai bahan tekstil guni yang lebih lawa.

Pada zaman berkenaan, gandum dijual dalam bentuk guni berbanding peti kayu. Menurut sebuah temubual dengan rakyat AS yang hidup pada zaman tersebut, dikatakan seluruh guni tersebut digunakan sebagai pakaian seperti pengikat rambut, seluar dan juga pakaian perempuan. Berdasarkan sebuah temubual lain, ibu bapa pada zaman tersebut selalunya akan mengambil guni daripada jenama yang sama. Jadi, ini membolehkan keluarga mereka mempunyai stok kain dengan corak yang sama. Malah, gambar di bawah, yang bekait dengan temubual tersebut, kitab oleh tahu siapa yang mempunyai pertalian darah antara satu sama lain hanya dengan melihat corak kain guni masing masing.

Walaupun Zaman Kemelesetan sudah lama berlalu, budaya pakaian kain guni ini tetap segar dalam memori rakyat AS. Bagi mereka, disebalik kesuraman yang melanda zaman tersebut, masih ada lagi corak warna warni yang mewarnai sejarah dan popo budaya mereka.

Sebagai selitan, kita masukkan sekali gambar ikonik Marilyn Monroe ini. Sekurang kurangnya ada dua versi bagi kisah gambar ini. Pertamanya, dikatakan seorang kolumnis telah mengkritik Monroe sebagai ‘perempuan murahan’ yang lebih nampak segak sekiranya Monroe memakai pakaian guni. Dalam versi lain, terdapat satu kenyataan yang ditujukan kepada Monroe bahawa beliau lebih nampak seksi dalam pakaian guni. Mendengarkan hal ini, syarikat Twentieth Century Fox mengambil kesempatan ini untuk melalukan publisiti.

Tak kisahlah versi manapun, penulis tetap merasakan Marilyn Monroe dalam pakaian guni sebagai segak dan layak dikategorikan sebagai ‘benda yang kita tak pernah minta tapi kita tak pernah tahu yang kita mahukannya’. Things that we never asked, but we never knew we needed it.

RUJUKAN:

Baillargeon, Making Do: Women, Family and Home in Montreal during the Great Depression (1999), pp. 70, 108, 136–38, 159.

Blair, Todd, and Karen Garvey. Flour Sack Dresses and Victory Stamps: Tales from the Good Old Days in Roanoke and the New River Valley of Virginia: a Treasury of 20th Century Memories. 2016. Pages 63, 117, 134, 161, 208.

Kendra Brandes. “Feed Sack Fashion in Rural America: A Reflection of Culture.” Online Journal of Rural Research & Policy. Kansas State University, 2009.


Punca Mesut Özil Diboikot Arsenal

Tujuh tahun lalu, Arsenal berada di tangga teratas selapas 14 perlawanan. Ketika itu skuad kelab tersebut masih dibawah bimbingan Arséne Wenger.

Dan Mesut Özil pula baru masuk selepas bersetuju dengan kontrak £42.4 juta (Ornstein, 2013).

Banyak sudah berubah dalam tempoh tujuh tahun. Wenger sudah berundur daripada dunia pengurusan, diganti Unai Emery yang tidak mempunyai hubungan baik bersama Özil.

Berkali-kali juga khabar angin bola sepak mengatakan Özil akan keluar Arsenal. Ada yang melaporkan Özil bakal berpindah ke Inter Milan (Glendenning, 2018).

Namun beliau masih kekal di Arsenal, berterusan dengan masalah selepas menghina Emery (Verschueren, 2019). Ironinya, bukan Özil yang keluar dulu. Emery dipecat selepas 18 bulan bersama Arsenal.

Dalam ikhtiar untuk memulihkan keadaan, Arsenal sebenarnya bertambah buruk. Emery berhijrah ke Sepanyol untuk memimpin Villareal. Arsenal pula memberikan jawatan pengurus kepada Mikel Arteta, yang berpendapat kelab tersebut sudah hilang hala tuju (Ames, 2019).

Musim 2019/2020 berakhir dengan Arsenal di tangga kelapan, selepas kalah 10 kali dalam 38 perlawanan. Sekurang-kurangnya Arsenal memenangi Piala FA.

Namun prestasi Arsenal dalam musim 2020/2021 sebenarnya jauh lebih teruk. Dalam 14 perlawanan, Arsenal telah kalah lapan kali.

Melungkup di tangga ke-15, Arsenal hanya empat mata daripada zon penyingkiran (dan perlu berdepan dengan Chelsea pula).

Duka penyokong Arsenal yang tidak kesudahan nampaknya memang takkan kesudahan. Tetapi dalam semua perlawanan musim baru ini, Özil tidak langsung diberi peluang.

Amat menghairankan, kerana Özil banyak berjasa pada Arsenal. Apa yang telah berlaku?

Mesut Özil menyertai Arsenal semata-mata kerana pujukan Arséne Wenger. Sekarang ini tanpa Wenger, nampaknya Özil menghadapi dugaan besar. Beliau enggan menyertai program pengurangan gaji seperti diminta Arsenal.

Baginya, Arsenal perlu menjawab dulu banyak persoalan jika ingin mengurangkan 12.5 peratus daripada gajinya. Persoalan Özil sebenarnya bukan masa depannya bersama kelab. Sebaliknya Özil ingin tahu semuanya – apa, mana dan berapa dibelanja Arsenal (Rathborn, 2020).

Ini seolah-olah menyatakan kesangsian pula, belum lagi pasal katanya ada agenda untuk menjatuhkan Özil. Jadi gajinya sebanyak £1.4 juta sebulan tidak dikurangkan.

Geopolitik

Arsenal mempunyai dasar jelas mengenai politik tempatan dan antarabangsa. Walau apa isu sekalipun, Arsenal menggunakan pendekatan apolitikal, yakni tiada langsung penglibatan melainkan dalam hal kesukanan dan kewangan sahaja. Mesut Özil walau bagaimanapun mempunyai fahaman berlainan.

Pada 16 Disember 2019, Arsenal tewas 3-0 pada tangan Manchester City di Stadium Emirates. Perlawanan tersebut disiarkan di seluruh dunia, yang menyaksikan ketiga-tiga gol dijaringkan dalam masa 40 minit.

Tetapi penyokong-penyokong Arsenal di China hanya boleh menonton bermula minit ke-60. Kerajaan China berpendapat satu jam itu terlalu sensitif untuk disiarkan, atas apa yang berlaku tiga hari sebelumnya.

Tepat pada jam 6:50 petang, Özil telah menaikkan kicauan dalam bahasa Turki yang mengkritik layanan China pada umat Islam Uighur (Anthony, 2019). Kerajaan China mengkritik bahawa Özil telah termakan berita palsu.

Dan Özil pun dikeluarkan daripada permainan video FIFA dan PES kerana melanggar semangat kasih sayang dan keamanan penyokong China.

Jadi China mula menyiarkan perlawanan Arsenal 0-3 Manchester City pada minit ke-60 kerana Özil sudah dikeluarkan daripada padang. Blackout di China telah merebak ke Arsenal sendiri.

Sejak hari itu lagi, Arséne Wenger berkata Özil perlu menerima p4d4h. Dan memang betul Özil menerima p4d4h.

Beliau tidak disenaraikan dalam Skuad 25 Pemain untuk Liga Perdana Inggeris, bermakna beliau hanya boleh bermain dengan skuad B-23.

Layanan Arsenal terhadap Özil ini jelas sekali suatu pengusiran. Nasib seakan-akan sama pernah menimpa penjaga gol Manchester United bernama Víctor Valdés.

Hanya kerana enggan berlatih dengan skuad simpanan, Louis van Gaal mengusir Valdés sampai tidak boleh berlatih dengan skuad utama langsung. Cuma Valdés mampu meneruskan karier selepas keluar. Bagi Özil pula, beliau mungkin perlu bersara terus.

RUJUKAN:

Ames, N. (2019, Disember 20). Mikel Arteta will not tolerate dissenters as he seeks to revive ‘lost’ Arsenal. The Guardian.

Glendenning, B. (2018, Disember 3). Football transfer rumors: Mesut Özil to leave Arsenal for Inter? The Guardian.

Ornstein, D. (2013, September 2). Mesut Özil: Arsenal sign Real Madrid midfielder for £42.4m. BBC Sport.

Rathborn, J. (2020, Ogos 13). ‘People have been trying to (ditapiskan) me’ – Mesut Ozil defends decision to reject Arsenal pay cut. Independent UK.

Verschueren, G. (2019, Jun 4). Report: Arsenal exploring Mesut Ozil sale; player insulted manager Unai Emery. Bleacher Report.


Fahrenheit 451: Pentingnya Sebuah Buku

Fahrenheit 451 merupakan sebuah novel karya Ray Bradbury. Novel sains fiksyen ini merupakan salah satu novel dystopia yang diterbitkan pada tahun 1953, mengisahkan tentang pembakaran buku, di mana pada masa akan datang, pemilikan buku adalah satu jenayah dan ahli bomba (firemen) yang asalnya bertugas memadamkan api menjadi mereka yang menyalakan api untuk membakar buku-buku termasuklah tempat simpanan buku. Judul novel ‘Fahrenheit 451’ itu sendiri ditujukan kepada suhu kepanasan yang membakar buku.

Selain memenangi pelbagai pencapaian dari segi sastera, novel ini juga telah diadaptasi kepada filem, teater, drama radio mahupun beberapa koleksi cereka pendek oleh penulis sendiri. Bahkan, HBO juga bakal mengadaptasi Fahrenheit 451 ini ke dalam filem terbaru yang dilakonkan oleh Michael B. Jordan, bakal ditayangkan pada tahun 2018.

Plot cerita berkisar tentang masyarakat di Amerika Syarikat pada masa depan yang tidak lagi membaca buku dan hanya tertumpu kepada televisyen. Sekolah tidak lagi menjadi pusat ilmu, masyarakat kucar-kacir dengan jenayah yang berleluasa di samping peperangan yang berterusan meletakkan Amerika di kancah pembinasaan. Akibat pemusnahan dan ‘pengharaman’ buku, masyarakat tidak lagi mampu berfikir dengan baik dan hanya ‘disuapkan’ dengan televisyen yang melalaikan.

Watak utama novel ini adalah seorang bomba (firemen) bernama Guy Montag yang ditugaskan membakar buku-buku. Namun, pertemuannya dengan seorang gadis yang juga jirannya, Clarisse membawa persoalan yang tidak pernah terdetik di dalam fikirannya sebagai seorang pemusnah buku. Perbualan bersama Clarisse banyak menimbulkan tanda tanya dan sedikit sebanyak membantu Guy untuk berfikir tentang pelbagai perkara. Selain Clarisse, Guy juga berkomunikasi dengan seorang mantan professor yang bernama Faber sebagai dorongannya dalam mendalami buku. Pemusnahan buku dilakukan dengan berleluasa sehingga manusia yang masih sayangkan buku dan ilmu terpaksa menghafal buku-buku sebelum dimusnahkan, menjadikan mereka ‘buku’ yang hidup untuk menyebarkan ilmu kepada generasi akan datang.

Menerusi novel Fahrenheit 451 ini, sebuah buku itu amatlah berkuasa jika ia mempunyai 3 elemen penting.

1. Informasi yang berkualiti.

“Do you know why books such as this are so important? Because they have quality. And what does the word quality mean? To me it means texture. This book has pores. It has features. This book can go under the microscope. You’d find life under the glass, streaming fast in infinite profusion. The more pores, the more truthfully recorded details of life per square inch you can get on a sheet of paper, the more “literary” you are.”

Petikan di atas menunjukkan bahawa buku yang mengandungi informasi berkualiti itu adalah sangat penting. Informasi yang mampu mengubah pandangan, persepsi mahupun hidup si pembaca itu sendiri. Informasi di mana setiap kisah dan potongan ayat mempunyai maksud dan intisari yang terperinci. Buku-buku yang berkualiti mengisahkan tentang kehidupan secara menyeluruh, baik mahupun buruk sebagai satu intipati dan penghadaman oleh masyarakat. Oleh itu, penulis yang baik itu adalah penulis yang melahirkan karya-karya yang mampu menyentuh segenap aspek kehidupan sekali gus mempunyai kuasa untuk mengubah dunia.

2. Masa lapang untuk berfikir.

“But time to think? If you’re not driving a hundred miles an hour, at a clip where you cant think of anything else but the danger, then you’re playing some game or sitting in some room where you cant argue with the four-wall televisor. Why? The televisor is “real”. It is immediate, it has dimension. It tells you what to think and blasts it in. It must be right. It seems so right. It rushes you on so quickly to its own conclusions your mind hasn’t time to protest, “What nonsense!”

Dalam konteks ini, masa lapang (leisure) merujuk kepada masa yang digunakan untuk berfikir. Apabila kita melakukan aktiviti-aktiviti lain seperti memandu, bermain mahupun menonton televisyen, kita tidak dapat berfikir dengan baik dan lebih mendalam kerana fokus kita akan lebih tertumpu dengan perkara terbabit. Namun begitu, sebuah buku mampu memberikan masa bagi pembaca untuk berfikir dengan baik. Menerusi aktiviti membaca, minda kita akan lebih mudah menerima informasi dan ilmu untuk proses pemahaman berbanding aktiviti lain. Justeru, buku yang baik itu mampu memberikan pembaca masa untuk berfikir dan mempersoalkan kembali sekali gus menghadam setiap potongan ayat yang telah dibaca.

3. Aplikasi ilmu.

“Number one, as I said, quality of information. Number two: leisure to digest it. And number three: the right to carry out actions based on what we learn from the interaction of the first two.”

Kita semua sedia maklum, membaca sahaja memang mudah. Namun untuk mengaplikasikan apa yang dibaca merupakan satu perkara yang sukar. Untuk menyebarkan kepada masyarakat adalah lebih sukar apatah lagi apabila berhadapan dengan masyarakat yang rata-rata lebih cenderung menghakimi si penyebar ilmu berbanding kandungan ilmu yang disebarkan. Apapun, buku itu merupakan objek utama dalam misi pendalaman seterusnya penyebaran ilmu. Buku yang bagus itu adalah buku yang membantu dan menggalakkan pembaca untuk berubah ke arah positiviti di samping mengajak masyarakat melakukan perkara yang sama.

Pengajaran.

“The fact is we didn’t get along well until photography came into its own. Then – motion pictures in the early twentieth century. Radio. Television. Things began to have mass. And because they had mass, they became simpler.”

Antara pengajaran paling utama yang boleh didapati menerusi novel Fahrenheit 451 ini adalah keselesaan masyarakat dengan teknologi yang semakin membangun. Bagi manusia, teknologi yang semakin canggih menjadikan segala-galanya lebih mudah dan pantas, dalam erti kata lain segalanya boleh didapati di hujung jari.

“School is shortened, discipline relaxed, philosophies, histories, languages dropped, English and spelling gradually neglected, finally almost completely ignored. Life is immediate, the job counts, pleasure lies all about after work. Why learn anything save pressing buttons, pulling switches, fitting nuts and bolts?”

Selari dengan plot yang berkisar di masa hadapan, di mana teknologi adalah ‘raja’, kebergantungan terhadap teknologi merupakan salah satu punca utama buku semakin dilupakan dan akhirnya lupus dan musnah di tangan pihak berkuasa. Hal ini menyebabkan tahap pendidikan dan literasi masyarakat semakin merundum. Teknologi yang semakin ‘pintar’ juga akhirnya menggantikan khidmat manusia dalam kebanyakan industri sekali gus mengakibatkan sikap malas semakin berleluasa di kalangan masyarakat.

“Give the people contests they win by remembering the words to more popular songs or the names of state capitals or how much corn Iowa grew last year. Cram them full of combustible data, chock them so damned full of facts they feel stuffed, but absolutely brilliant with information. Then they’ll feel they’re thinking, they’ll get a sense of motion without moving. And they’ll be happy, because facts of that sort don’t change.”

Hakikat manusia yang inginkan kegembiraan dan berpuas hati dengan mudah terbawa-bawa sehingga mereka tidak mampu berfikir dengan baik mahupun membezakan antara yang baik dengan yang buruk. Manusia lebih menyukai informasi-informasi berbentuk trivia yang ringan dan tidak memerlukan daya fikiran dan pemahaman yang tinggi. Oleh itu, apa sahaja yang ‘disuapkan’ kepada mereka diterima dengan mudah, asalkan mereka merasa bahagia tanpa perlu berfikir panjang.

Justeru, membaca sahaja tidak memberi impak yang besar. Pembaca perlu memahamai dan mendalami isi kandungan bacaan agar dapat membezakan intipati yang baik dengan yang buruk, di antara pengajaran yang boleh dicontohi mahupun tidak. Pembaca juga perlu bijak mempersoalkan setiap informasi yang diterima dan tidak sewenang-wenangnya mempercayai apa yang dibaca bulat-bulat.

Kesimpulannya, Fahrenheit 451 berjaya mengetengahkan dan menekankan kepentingan buku dalam kehidupan. Tanpa buku, masyarakat hidup dalam keadaan yang merisaukan dan tidak mampu berfikir secara kreatif dan kritis. Masyarakat yang membaca merupakan masyarakat yang berfikir. Masyarakat yang berfikir seterusnya berpotensi menjadi masyarakat yang mampu melawan kezaliman, ketidak-adilan mahupun kekerasan yang berlaku dalam kehidupan seharian.

“The good writers touch life often. The mediocre ones run a quick hand over her. The bad ones rape her and leave her for the flies.”

Semoga setiap apa yang kita baca merupakan ilmu yang berguna untuk diri kita sendiri dan juga masyarakat sekeliling.

Rujukan:

Trailer Fahrenheit 451 (2018):


Pertempuran Yarmuk: Bermulanya Kejatuhan Rom Timur

Pada saat ini Daulah Khulafa’ Ar-Rashidin telah berjaya menawan sebahagian Iraq. Kini,Khalifah Abu Bakar RAH menumpukan usahanya untuk menakluk Syam. Usaha ini dilakukan bagi meneruskan usaha yang dimulakan oleh Nabi Muhammad SAW iaitu mengirim pasukan Muslimin yang dipimpin oleh Sayyidina Usamah Bin Zaid RAH. Khalifah Abu Bakar RAH mengirim empat pasukan yang dipimpin oleh Sayyidina Amru Al-As, Sayyidina Yazid bin Abi Sufyan, Sayyidina Syurahbil bin Hasanah dan Sayyidina Abu Ubaidah Al-Jarrah.

Sayyidina Amru Al-As ditugaskan menakluk Palestin, Sayyidina Yazid bin Abi Sufyan ditugaskan untuk menakluk Damsyik, Sayyidina Syurahbil bin Hasanah ditugaskan menakluk Jordan dan Sayyidina Abu Ubaidah Al-Jarrah ditugaskan untuk menakluk Homs. Pasukan ini semuanya berjumlah 24 000 (+ -).

Pesanan Khalifah Abu Bakar RAH

Sebelum berangkat ke medan jihad, Khalifah Abu Bakar RAH menasihati pasukannya.Beliau memulakan ucapannya dengan memuji Allah Azza Wajalla pemilik segala pujian. Kemudian beliau berkata, “Ingatlah! Setiap perkara pasti memiliki puncaknya. Barangsiapa telah mencapainya maka cukuplah baginya, barangsiapa beramal kerana Allah SWT maka Allah SWT akan mencukupkannya.

Hendaklah kamu bersungguh-sungguh dalam bekerja dan jangan berlebihan. Perkara pertengahan itulah yang terbaik. Tidak ada erti suatu amalan yang tidak disertai niat. Ingatlah, sesungguhnya ganjaran pahala Jihad yang begitu besarnya dalam kitabullah membuat seorang muslim harus berusaha keras mendapatkannya.” (Ibid 3/390)

Sayyidina Abu Bakar juga berpesan agar tidak mengganggu para rahib, melarang keras perbuatan memb.un.uh wanita wanita, kanak kanak dan orang tua. Dan yang terakhir, Khalifah Abu Bakar RAH mengingatkan kepada para panglima agar tidak memungkiri perjanjian damai yang telah dipersetujui bersama.

Reaksi Maharaja Rom

Maka, berangkatlah pasukan ini menuju ke tempat yang ditugaskan kepada mereka.Khabar ini sampai ke pengetahuan Maharaja Rom pada ketika itu. Baginda dengan segera mengumpul bala tentera yang besar bagi menghalang kemaraan pasukan Muslimin ini. Jumlah pasukan yang dikirim oleh Maharaja Rom ini terlalu ramai sehingga mencecah 180 000 orang. Hal ini membuatkan Khalifah Abu Bakar RAH bermusyawarah dengan para sahabat tentang hal ini.

Ketibaan Sayyidina Khalid Al-Walid

Khalifah Abu Bakar RAH memutuskan agar pasukan Muslimin semuanya diarahkan berkumpul di Yarmuk bagi menewaskan bala tentera yang dikirim oleh Maharaja Rom ini. Khalifah Abu Bakar RAH juga mengarahkan pasukan Sayyidina Khalid Al-Walid dari Iraq membantu pasukan di Yarmuk. Perjalanan diantara Iraq dan Yarmuk jikalau dikira pada zaman itu akan mengambil masa lebih lama tetapi Sayyidina Khalid Al-Walid berjaya tiba di Yarmuk dalam lima hari sahaja.

Khalifah Abu Bakar RAH menugaskan agar Sayyidina Khalid Al-Walid menjadi ketua panglima bagi memimpin pertempuran Yarmuk ini. Maka, bermulalah persiapan p.eran.g dan strategi bagi menghadapi pasukan Rom ini. Sementara itu, pasukan Rom baru sahaja tiba di medan Yarmuk. Mereka juga melakukan persiapan p.erang seperti pasukan Muslimin.

Rundingan Panglima Rom

Di waktu tegang ini, pe.rang akan meletus pada bila-bila masa sahaja. Panglima Rom menganggap pasukan Muslimin ini hanyalah pasukan Arab yang inginkan kekayaan dan harta. Panglima Rom membuat rundingan kepada Sayyidina Khalid Al-Walid RAH:

“Kami telah mengetahui bahawa perut laparlah yang mengeluarkan kamu dari negerimu. Mahukah kamu aku tawarkan kepadamu dan pasukanmu dengan 10 Dinar setiap seorang, kelengkapan pakaian dan makanan dengan imbalan kamu dan tenteramu pulang ke negerimu dan pada tahun hadapan akan ku berikan lagi ganjaran ini kepadamu dan tenteramu.

Sayyidina Khalid Al-Walid membalas:

“Sesungguhnya bukan perut lapar yang membuat kami keluar dari negeri kami.Tetapi, sebenarnya kami ini bangsa peminum darah manusia dan telah sampai kepengetahuan kami bahawa darah bangsa Rom adalah darah yang segar. Untuk itulah kami datang ke sini!”

Mendengar gertakan Sayyidina Khalid itu dia berkata: “Demi Tuhan! Ucapan seperti ini baru pertama kali aku dengari daripada Bangsa Arab”.

Pertempuran Tercetus

Sayyidina Khalid Al-Walid seperti biasa memberi tawaran sama ada membayar Jizyah atau memeluk Islam.Namun,dengan angkuh mereka menolaknya. Maka, api pe.ra.ng tidak dapat dielakkan lagi.Sebelum pertempuran bermula,para panglima mula memberi tausiyyah kepada pasukan Muslimin.Sayyidina Abu Ubaidah Al-Jarrah berkata:

“Wahai para hamba Allah! bersabarlah kerana kesabaran itu dapat menyelamatkan kalian daripada kekafiran dan membawamu mencapai keredhaan Allah SWT serta menutup segala kekurangan.Lemparkanlah tombak kalian,lindungilah diri kalian dengan perisai kalian.Tutuplah mulut kalian kecuali untuk berzikir kepada Allah SWT.Ingatlah Allah SWT didalam hati kalian sehingga dia menganugerahkan kalian kekuasaan. Insya Allah.”

Giliran Sayyidina Khalid Al-Walid RAH berucap:

“Celakalah kalian,apakah kalian hendak membuatku takut terhadap bangsa Rom? Ketahuilah,besarnya pasukan kerana keberanian dan kecilnya pasukan kerana pengecut.Bukan kerana jumlahnya!”.

Pada awal pe.ran.g,mengikut adat kebiasaan akan mengirim seorang jaguh pasukan untuk bertanding lawan satu. Semua jaguh yang dikirim pasukan Rom ditewaskan oleh Al-Qaqa’ Amru At-Tamimiy. Seterusnya, serangan bermula. Pasukan Rom mula mengasak pasukan Muslimin.

Walaupun, pasukan Muslimin kalah jumlah kepada pasukan Rom. Namun, mereka sedikitpun tidak gentar menghadapi mereka. Dengan laungan takbir bersahutan dilangit Yarmuk menaikkan lagi semangat juang pasukan Muslimin.

Pada awalnya, pasukan Rom berjaya memukul mundur pasukan Muslimin sehingga ke perkhemahan mereka. Sayyidina Khalid Al-Walid mengambil tindakan pantas dengan mengumpulkan pasukan berkuda dan melancarkan serangan kilat ke atas pasukan Rom. Dengan serangan ini,mampu mengundurkan pasukan Rom dan seterusnya membawa pasukan Rom kepada kekalahannya.

Ditengah kegawatan p.eran.g diantara kedua belah pihak ini,ada seorang panglima Rom yang bernama Geroge (Jirjah) menemui Sayyidina Khalid dan berkata:

“Wahai Khalid, berkata jujurlah kerana orang merdeka itu berkata jujur.Dan janganlah engkau membohongiku sesungguhnya orang mulia tidak akan berbohong terhadap orang yang berhubungan dengan Allah. Adakah Allah menurunkan pedang kepada Nabimu dan menyerahkannya kepadamu dan jika kamu menghunuskan pedangmu kepada sesiapa sahaja pasti mereka akan kalah? Sayyidina Khalid menjawab, “Tidak”.

Jirjah bertanya lagi:

“Jadi mengapa engkau digelari dengan Pedang Allah?”.

Sayyidina Khalid menjawab:

“Sesungguhnya Allah mengutus seorang Nabi dikalangan kami namun pada tika itu aku meninggalkan seruannya sehinggalah Allah memberiku petunjuk dihatiku untuk beriman kepada Allah SWT dan menyaksikan kenabiannya. Baginda juga mendoakanku agar diberi kemenangan. Oleh sebab itu, jadilah aku yang keras menentang orang-orang Musyrik.

Jirjah berpuas hati dengan keterangan yang diberikan kepadanya tentang agama Islam ini lantas meminta mengajarkannya agama Islam kepadanya seterusnya berjuang disisi Sayyidina Khalid Al-Walid. Beliau akhirnya Syahid di akhir medan Yarmuk. Semoga Allah merahmatinya yang belum pernah bersolat kecuali solat sunat dua rakaat yang diimamkan oleh Sayyidina Khalid Al-Walid setelah keislamannya.

Kesan Pertempuran

Kesan daripada kekalahan pasukan Rom ini membawa kepada kejatuhan Romawi Timur.Dimulai dengan jatuhnya Al-Quds ketangan pasukan Muslimin diikuti Antakiah, Homs, Damsyik dan yang terakhir Mesir. Bermulalah era kebangkitan Khulafa’ Ar-Rashidin.

RUJUKAN:

Al-Bidayah Wa An-Nihayah – Ibn Kathir

Sejarah Khalifah Rasulullah SAW – Prof Dr Amin Qudah (Terbitan PTS Islamika)


Nabi Berkongsi Kayu Sugi Dengan Isteri

Kewafatan Rasulullah (SAW) ialah musibah terbesar buat ummah. Hatta di hari duka itu, baginda tidak lupa menitipkan memori mesra yang menjadi kenangan buat isteri tercinta.

Aisyah (RA) berkata: “Antara nikmat yang Allah kurniakan kepadaku termasuklah Rasulullah (SAW) wafat di rumahku semasa giliranku dan dalam rangkulanku antara leher dengan dadaku, dan Allah telah mengumpulkan air liurku dan air liur Rasulullah (SAW) ketika kewafatan baginda.”

Kemuliaan yang ditakdirkan buat isteri Nabi yang digelar Humaira ini sudah cukup untuk membungkam mulut puak Syiah yang banyak mencercanya. Lihatlah kemesraan Rasulullah dengan perempuan mulia ini yang hangat hingga ke hujung nyawa.

Di saat itu, baginda sudah sangat gering.

“Hai Aisyah, aku masih lagi terasa bisa makanan yang aku makn di Khaibar, maka sekarang tibalah masanya aku berasa bagaikan hendak terputus urat leherku disebabkan oleh racun ini,” sabda Nabi Muhammad (SAW).

Ketika di ribaan Aisyah (RA), masuklah Abdurrahman (RA) dengan sugi di tangannya.

Aisyah (RA) cukuo mengenal luar dan dalam suaminya ini. Cukup dengan pandangan mata tanpa bicara, ia sudah mengerti. Baginda memandang saja kayu sugi yang ada pada Abdurrahman (RA).

“Mahukah aku ambilkan kayu sugi untukmu?” Tanya Aisyah (RA).

Baginda mahu.

“Mahukah aku lembutkannya untukmu?”

Baginda ingin.

Lantas, Aisyah (RA) melembutkan kayu sugi yang kering itu dengan air liurnya seblum diserahkan kepada Nabi (SAW). Justeru di akhir hayat baginda, telah bercampur air liur Aisyah (RA) dengan air jernih dari mulut Rasul tercinta.


Krisis Kehakiman 1988

Sehingga ke hari ini, masih ramai yang tidak beberapa jelas dengan sistem yang Malaysia gunakan. Persoalan adakah Malaysia menggunakan sistem strict separation of power ataupun check and balance masih tidak jelas. Adakah badan eksekuti paling berkuasa? Atau badan perundangan yang paling berkuasa? Bagaimana pula dengan badan kehakiman? Boleh ke badan-badan yang lain campur tangan dalam badan kehakiman?

Pada mulanya, mungkin di antara kita ada yang rasa bahawa pihak kerajaan atau badan eksekuti tidak boleh masuk campur kuasa badan kehakiman. Namun mengikut sejarah, memang jelas pernah berlakunya campur tangan dalam badan kehakiman secara besar-besaran.

Mengenali tiga badan utama di Malaysia, badan eksekutif yang diketuai Perdana Menteri secara praktikal adalah antara badan yang flexible dan boleh bertukar sekiranya kerajaan bertukar. Badan perundangan pula terdiri daripada Parlimen yang juga berubah mengikut wakil yang memenangi kerusi semasa Pilihan Raya. Manakala badan kehakiman sahaja yang tidak berubah mengikut kerajaan atau Pilihan Raya.

Antara 8 Perdana Menteri yang kita ada, Tun Mahathir seorang sahaja yang paling kerap meminda perlembagaan. Memandangkan semasa itu kedudukan Tun Mahathir sangat kukuh dan tiada masalah untuk mendapatkan 2/3 sokongan ahli parlimen untuk meminda Perlembagaan, bagi Tun Mahathir, meminda Perlembagaan itu bukanlah satu masalah baginya.

Namun, pada tahun 1988, pindaan terbesar yang mengubah kuasa badan kehakiman telah berlaku. Dengan 2/3 sokongan ahli parlimen, kerajaan pimpinan Tun Mahathir berjaya meminda Perkara 121(1) dengan menggugurkan terma “judicial Power” dan secara tidak langsung mengurangkan kuasa kehakiman. Sebelum ini, Perkara 121(1) menerangkan bahawa “the judicial power of the federation shall be vested into High Courts of co-ordinate jurisdiction and status…” dan kini ianya hanya “there shall be two High Courts of co-ordinate jurisdiction”

Mungkin bagi kita rakyat marhaen, penukaran ayat itu bukanlah satu perkara yang besar, tapi bagi badan kehakiman, pindaan ini amat mengecewakan. Susulan dari itu, Ketua Hakim Negara pada masa itu, Allahyarham Tun Salleh Abas telah memanggil satu mesyuarat bersama 20 Hakim Mahkamah Agung dan berpendapat bahawa perkara ini perlu disuarakan kepada Yang di-Pertuan Agong.

Tidak lama selepas surat dihantar kepada Yang di-Pertuan Agong, Tun Salleh Abas telah digantung jawatan dari Ketua Hakim Negara. Bukan itu sahaja, Tun Salleh Abas kemudian dihadapkan ke tribunal tatatertib yang kemudiannya beliau mencabar keperlembagaan tribunal tersebut.

Berpihak kepada Tun Salleh Abas, Mahkamah Agung kemudian memberikan perintah interim ke atas tribunal tersebut. Hakim-hakim yang memberi perintah itu adalah Tan Sri Azmi Kamaruddin, Tan Sri Eusoffe Abdoolcader, Tan Sri Wan Hamzah Mohamed Salleh, Tan Sri Wan Suleiman Pawan Teh dan Datuk George Seah.

Seperti nasib Tun Salleh Abas, kelima-lima Hakim ini pula digantung jawatan, dengan Tan Sri Wan Suleiman Pawan Teh serta Datuk George Seah yang akhirnya dipecat. Betapa dahsyatnya konflik pada masa itu sehingga Hakim-hakim yang terlibat sanggup menggadaikan jawatan dan kuasa demi mempertahankan masa depan badan kehakiman.

elepas beberapa tahun kes ini berlarutan, pada tahun 2008, kerajaan pimpinan Tun Abdullah Ahmad Badawi telah membayar pampasan ex-gratia yang bermaksud ganti rugi bernilai RM10.5 Juta kepada Tun Salleh Abas dan kelima-lima Hakim yang digantung tugasnya. Kemenangan bagi Hakim-hakim ini tapi satu kekalahan buat badan kehakiman.

Kesan pindaan tersebut telah menurunkan kuasa badan kehakiman yang memberi impak sangat besar kepada had dan skop kuasa badan tersebut. Namun, sejarah pahit buat badan kehakiman ini tidak sepatutnya berlaku lagi. Kuasa badan kehakiman harus setaraf dengan badan-badan yang lain agar konsep check and balance mampu berjalan secara efisien.


Kenapa Arnab Memakan Tahi?

Arnab lazimnya
dikenali sebagai haiwan peliharaan yang comel, tapi bagi mereka yang membela
arnab, kemungkinan besar mereka akan berdepan dengan fakta yang tak comel ini.

Ya, arnab akan
memakan tahi mereka sebagai diet makanan.

Sebelum kita
bergerak jauh, aku rasa aku perlu terangkan tentang sistem penghadaman makhluk
mamalia. Secara teknikalnya, sistem penghadaman karnivor dan omnivor yang tak
boleh hadam tumbuh tumbuhan adalah lebih kurang sama dan tak banyak perubahan.
Berbanding dengan mereka, haiwan pemakan tumbuh tumbuhan seperti arnab dan
lembu punya sistem penghadaman adalah berbeza.

Kita kerap kali diceritakan tentang lembu mempunyai empat perut, jadi adakah fakta ini benar? Jawapannya salah. Lembu hanya mempunyai satu perut, tapi dalam perut tu ada empat ruang besar. Masalah tentang tumbuh tumbuhan ini adalah susah nak hadam. Hal ini kerana sel mereka mempunyai dinding yang diperbuat daripada selulos, sejenis bahan serat yang kuat.

Sebab itu kalau
kita makan cili dan tomato, selalunya kita akan kumuhkan bijinya dalam keadaan
yang masih sempurna. Sama juga dengan sayur sayuran seperti kangkong. Kita akan
kumuhkan mereka keluar dalam keadaan berserat macam waktu kita kunyah mereka.
Berbanding dengan tahi kita, tahi arnab dan lembu ni seratnya lebih halus sebab
berjaya dihadam. Jadi, macam mana?

Disebabkan enzim
dan asid perut lembu tak boleh hadam serat rumput, maka mereka menggunapakai
mikrob seperti bakteria, protozoa dan kulat untuk hadam serat tu jadi hancur. Dalam
terma biologi, hubungan ini kita panggil sebagai simbiot. Hubungan di mana
kedua dua pihak dapat kebaikan. Lembu dapat zat, mikrob dapat rumah. Bila serat
dan selulos tu hancur, zat zat dalam sel dapat dikeluarkan dan dihadam oleh
perut lembu jadi makanan. Jadi, perut besar lembu tu dalam kebanyakan kes
adalah tong tapai rumput.

Benda yang sama
juga berlaku pada arnab, cumanya perut dia tak ada ruang besar macam lembu. Apa
yang dia ada ialah appendiks atau caecum yang panjang. Untuk manusia, appendiks
ni dikira sebagai organ paling tak ada guna tapi hal ini berlainan buat haiwan
seperti arnab. Ini adalah tempat di mana segala jenis mikrob penghadam serat
akan duduk. Sebab tu appendiks manusia tak ada guna – sebab kita tak hadam
serat.

Walau bagaimanapun, sistem penghadaman arnab ni tak beberapa effisien untuk hadam tumbuh tumbuhan. Dia ibarat macam lembu ada tong besar untuk tapai, tapi arnab ada bekas kecil untuk tapai makanan. Selain itu, usus arnab juga tak menyerap nutrien dengan bagus. Jadi, apabila mereka berak pada waktu malam, mereka akan terus hirup/makan tahi yang mengalir cair daripada dubur mereka. Cecair dan tahi lembut ini akan diserap oleh usus mereka untuk mendapatkan nutrien lebih. Oleh sebab itulah tahi arnab ini kebanyakannya keras, sebab sudah diserap sampai menjadi keras.

Dan sebab itu
jugalah, dubur arnab sentiasa bersih.

RUJUKAN:

Animal Structure
& Function. Sci.waikato.ac.nz. Retrieved on 2011-11-27.

 Hindgut
versus Foregut Fermenters. Vcebiology.edublogs.org (2011-04-30). Retrieved on
2011-11-27.

“How do
ruminants digest?”. OpenLearn. The Open University. Retrieved 14
July 2016.


Gelaran Maha Mulia Itu Memang Untuk Raja

Sebenarnya memang tak salah pun para Raja/Sultan digelar Maha Mulia. Maha Mulia itu memang dirujuk batang tubuh Tuanku sebab itu ada gelar Yang Maha Mulia untuk permaisuri. Saya kurang setuju hujah boleh guna gelar Maha Mulia kerana duli bermakna debu (merujuk kepada gelar Duli Yang Maha Mulia) dan Maha Mulia merujuk kepada Allah Taala, kerana terdapat juga gelar diraja hanya Yang Maha Mulia tanpa perkataan duli. Maka bagaimanakah itu? Kefahaman istilah gelar – gelar raja pada konteks Istana. Begitu juga gelar ‘Para Duli-Duli Tuanku’. Adakah nak diterjemahkan debu-debu Tuanku sedangkan itu gelar pada diri Tuanku sendiri. Akan berlaku percanggahan.

Duli kan bermakna Debu?

Lihat definisi Duli dalam kamus dewan:

du.li] | دولي

Definisi : 1 (bahasa Melayu klasik) baginda: Maka ~ Yang Maha Mulia Sultan Perak pun berangkat pulang ke istana. 2 kaki: bercemar ~ mengotorkan kaki; berjalan; berangkat; mata ~ buku lali. 3 debu; abu.

Ya, memang salah satu makna duli adalah debu namun makna ‘primary’ adalah para raja itu sendiri, sebab itu ada gelar Duli Yang Teramat Mulia/Duli Yang Amat Mulia. Kita sebut maka duli adalah debu tapi terlepas pandang makna duli yang asal adalah diri Raja itu sendiri.

Menggelarkan para raja dengan gelar selayaknya seperti penggunaan nama Allah (Maha Mulia) yang dari sighoh mubalaghah (kaedah saraf bahasa arab untuk menunjukkan berlebihan) adalah tunjuk ajar Rasulullah saw. Boleh lihat Surat-surat Rasulullah kepada para Raja. (lihat gambar)

Rasulullah saw menggelarkan mereka di awal surat dengan (عظيم) dengan makna Maha Mulia seperti contoh الى النجاشي عظيم الحبشة dengan makna kepada Najasyi Yang Maha Mulia (pemerintah) Habsyah.

Maha hanya untuk Allah ?

Ramai orang berhujah ‘Maha’ hanya untuk Allah, syirik dipakai. Boleh datangkan mana hadis yang melarang guna Maha? Maha ini cerita Bahasa Melayu yang kemudian.

Gelar ‘Maha’ adalah penerusan kaedah terjemahan kekayaan Bahasa Melayu. Contohnya dalam Bahasa Arab hanya menyebut (قال) pada Allah, Rasul dan manusia lain. قال الله ، قال رسول الله ، قال المصنف. Akan tetapi dalam bahasa melayu diterjemahkan firman bagi Allah, sabda bagi Rasul dan berkata bagi manusia. Lalu terzahir kalam,

Firman Allah TaalaSabda RasulullahBertitah Tuanku Berkata pengarang

Walhal diterjemahkan dari satu perkataan قال. Bahkan dalam Inggeris hanya ada say / said untuk semua di atas.

Bagaimana Lahir Terjemahan Maha?

Lihat surat Rasulullah saw pada Para Raja, Rasulullah menggelarkan Azim (عظيم). Azim adalah Sighat Mubalaghah. Apakah itu? Ia dalam ilmu saraf ialah isim (kata nama) yang dibentuk dari fi’il (kata perbuatan) dan isim tersebut menunjukkan arti isim fa’il (kata nama pelaku) yang disertai pengukuhan atau penguatan arti, Sighat Mubalaghah ini hanya hanya terbentuk dari fi’il tsulatsi mujarad.Sighat Mubalaghah mempunyai beberapa wazan dan antaranya ialah فَعِيْل dan di situ lahir azim (عَظِيْم) yang lahir dari kata kerja (عَظَمَ).

Ulama telah menterjemahkan dengan betul dengan Maha Mulia kerana sighat mubalaghah ada makna taukid, berlebihan dan pengukuhan makna.

Gelar-gelar beraja Maha Mulia ini sudah terpakai sejak berabad di Kesultanan Nusantara dan tiada bantahan dari para ulama sejak dulu sebab mereka faham itu kaedah terjemahan dari Azim.

Memakai nama Allah adalah harus, yang dilarang ialah menggunakan nama lafz Jalalah ‘Allah’ melainkan dengan Jalan Idofa’ (sandaran) seperti Abdullah.

Namun menamakan nama Allah (asma al Husna) pada manusia seperti Azim (Maha Mulia) Rahim (Maha Mengasihani) Hafiz (Maha Penjaga) memang kebiasaan.

Demikian juga kita menggelarkan manusia dengan sifat Allah seperti engkau berilmu, engkau bijak, engkau sabar adalah hanya sama (muafakat) pada lafaz tapi tidak pada makna. Kita tidak iqtikad kemuliaan, kecerdikan, keilmuan menyamai sifat Allah Taala. Apabila ada menyamai itu baru syirik, tak tentu pada gelar Raja sahaja, termasuk jua pujian-pujian sesama kita.

Terjemahan untuk menunjukkan kemuliaan Raja atau Sultan adalah sejajar dengan Sabda Rasulullah saw –

السُّلْطَانُ ظِلُّ اللهِ فِي الْأَرْضِ، فَمَنْ أَكْرَمَهُ أَكْرَمَهُ اللهُ، وَمَنْ أَهَانَهُ أَهَانَهُ اللهُ

Maksudnya: “Sultan (pemerintah) merupakan bayangan Allah di bumi. Barangsiapa yang memuliakannya maka Allah memuliakannya dan barangsiapa yang menghinanya maka Allah akan menghinanya.” [Riwayat al-Baihaqi di dalam Syu’ab al-Iman (6988)] [Hadith ini dinilai sahih oleh Imam al-Suyuthi di dalam al-Jami’ al-Saghir, 496/1]


E = mc2: Formula Paling Terkenal Dalam Dunia

Lari sedikit dari
topik yang sering aku sentuh, masa, graviti dan teori kuantum, hari ini tulisan
aku adalah berkisar tentang salah satu formula, atau persamaan yang amat famous dalam dunia. Ya, bukan formula
harga minyak RM 1.50 seliter, tapi formula E = mc2, yang juga
dikenali sebagai Mass-Energy Equivalence.

Serba sedikit
mengenai sejarah formula ini, Einstein mengeluarkan formula ini dalam kertas
kajiannya yang bertajuk, “Does the
inertia of a body depend upon its energy-content?”, pada tahun 1905, tahun
yang dikenali sebagai Tahun Keajaiban bagi Einstein (tahun di mana Einstein
berjaya mengeluarkan empat kertas kajian yang merevolusikan fizik), yang turut
dikenali sebagai Annus Mirabilis (extraordinary year). Terdapat khabar
angin yang mengatakan bahawa isteri Einstein pada waktu itu, Mileva Maric, turut terlibat dalam
penulisan kertas kajian ini, namun hal itu belum dapat dibuktikan kesahihannya.

Berbalik kepada
formula itu tadi, E = mc2 merujuk kepada 3 benda, iaitu E adalah Energy, ataupun tenaga, m merujuk kepada
mass, ataupun jisim seesuatu objek,
manakala c2 merujuk kepada pemalar kelajuan cahaya kuasa dua (speed of light squared). Sewaktu dalam
kertas kajian tersebut, formula asal yang Einstein tulis bukanlah berbentuk E =
mc2, sebaliknya bentuk asalnya adalah m = E / c2, di mana
Einstein ingin “bertanya” mengenai sifat sebenar jisim dan perkaitannya dengan
tenaga.

Antara Jisim dan
Berat.

Sekejap. Apa benda
jisim ni sebenarnya? Jisim ni berat ke?

Katakan kalau kita
ada ayam 1 kg, adakah ayam ni berat dia 1 kg, atau jisim dia 1 kg? Kalau dalam
konteks ini, 1 kg merujuk kepada jumlah jirim (amount of matter) yang wujud
dalam ayam tersebut. Maksudnya, daging ayam tu, lemak ayam tu, kesemua benda tu
apabila dicampurkan akan menjadikan ayam tersebut berjisim 1 kg.

Berat pula merujuk
kepada tarikan graviti Bumi terhadap jisim kita tadi. Katakan kita ambil nilai
tarikan graviti Bumi 10 m/s2, maka berat yang kita akan rasa pada
ayam tersebut adalah 1 kg x 10 m/s2 = 10 Newton, lebih kurang dalam
10 Newton.

Terma berat ini
boleh bertukar, mengikut kepada tarikan graviti sesebuah planet. Katakan kita
berada di bulan, dan tarikan graviti di bulan adalah 16.5% dari tarikan graviti
Bumi. Maksudnya dekat sini, kalau dekat Bumi berat (berat bukan jisim ya)
adalah dalam 200 pound (dalam 90 kg), berada di bulan, berat kita adalah dalam
33 pound, namun jisim kita tidak akan berubah, masih lagi 90 kg, sebab semua
bilangan jisim yang ada dalam badan kita takkan berubah, tak kira dalam planet
mana kita duduk.

Permasalahan
sebutan jisim dan berat pula sebenarnya adalah satu bentuk kesalahan yang
diterimapakai secara meluas (termasuk dalam urusan jual beli). Jadi, sekiranya
orang biasa menggunapakai terma berat, boleh difahami bahawa mereka sebenarnya
sedang bercakap mengenai jisim. Bayangkan kalau makcik-makcik pergi kedai nak
beli ikan 3kg, takkan makcik tu nak cakap kat tukang jual tu “Makcik nak
ikan jisim 1kg”, iye dak? Jadi, orang selalunya akan faham kalau kita
cakap ‘berat’, apa yang kita maksudkan sebenarnya adalah ‘jisim’.

Maka, sekarang kita
buka pula perbincangan mengenai topik, apa yang dimaksudkan dengan jisim?
Menurut teori pada zaman sebelum Einstein, jisim sesuatu bahan merujuk kepada
komposisi struktur sesuatu bahan. Katakan kita sebagai manusia. Kita mungkin
terdiri daripada kepala, tangan, badan serta kaki, sekiranya kita memiliki
fizikal yang sempurna. Jadi, kalau kita campurkan kesemua jisim anggota badan
ini, kita akan mendapat jisim kita secara menyeluruh. Ini merupakan idea yang
logik, bukan?

Namun, idea bahawa
jisim hanyalah terdiri dari struktur sesuatu bahan sebenarnya adalah tidak
lengkap. Dalam salah satu cubaan menerangkan Mass – Energy Equivalence, jisim sebenarnya terhubungkait dengan
jumlah tenaga bagi sesuatu sistem, atau dalam erti kata lain, yang menyebabkan
jisim wujud adalah kerana adanya tenaga.

Idea ni kelihatan
aneh bukan?

Baiklah, aku bagi
analogi mudah, sama seperti yang Einstein pernah gunakan. Bayangkan kau ada
secawan kopi yang panas, dan secawan kopi yang sejuk. Komposisi kedua-dua kopi
itu adalah sama, terdiri daripada air, gula, dan sedikit larutan kopi perisa
kegemaran engkau sendiri. Maka, menurut Einstein, meskipun kopi itu
komposisinya terdiri dari objek yang sama, namun kopi yang panas itu sepatutnya
adalah lebih berat dari kopi yang sejuk. Kenapa? Kerana kopi yang panas itu
memiliki tenaga haba yang lebih, kalau nak dibandingkan dengan kopi yang sejuk.

Masih merasakan
idea ini aneh?

Baiklah, aku bagi
satu lagi contoh mudah.

Katakan kau
mempunyai lampu suluh, dan lampu suluh itu punca puasanya adalah bateri AA yang
kau beli dari 7E. Sekarang, seandainya kau nyalakan lampu suluh kau tu, tenaga
dari bateri lampu suluh itu akan berkurangan, dan lampu kau akan mengeluarkan
cahaya. Perlu kau ketahui bahawa cahaya tidak mempunyai jisim, jadi dalam erti
kata mudah, lampu suluh kau kehilangan tenaga. Jadi soalan aku adalah, adakah
jisim lampu kau akan sentiasa kekal tidak berubah? Jawapannya, tidak, lampu kau
akan kehilangan jisim, kerana ia telah kehilangan tenaga, dalam bentuk cahaya
serta tenaga haba (sebab ayuhlah jadi realistik, lampu pasti akan keluarkan
haba bukan?).

Terma saintifik
bagi jisim ini adalah “relativistic mass”,
jisim relativistik.

Perkara ini adalah
antara perkara yang Einstein tanya dalam kertas kajian beliau. Jisim, kalau
sebelum ini kita ingat ia adalah satu entiti fizikal yang kita boleh kira dan
sukat pakai penimbang, kini diubah maksudnya. Jisim kini merupakan satu bentuk
atribut yang kita sandarkan kepada tenaga.

Kau bayangkan pula,
bintang dalam sistem solar kita, matahari. Di tengah-tengah matahari, kita ada
proses nuclear fusion, proses yang
memberi matahari tenaga. Maka, matahari pada asalnya ada jisim dia yang
tersendiri. Namun, tiap-tiap hari matahari mengeluarkan cahaya, dalam erti kata
lain, tiap-tiap hari matahari kehilangan tenaganya. Maka, dalam kes ini,
meskipun matahari kehilangan cahaya (yang tiada berat), ia juga sebenarnya
kehilangan jisim dalam lebih kurang 4 juta kilogram setiap saat. Jangan risau.
4 juta kilogram tu, kalau nak dibandingkan dengan jisim sebenar matahari,
sebenarnya amatlah sedikit.

Baiklah, sekarang
kita pergi pula kepada objek dalam skala yang lebih kecil.

Kalau kau ingat
tadi, kita ada jisim kepala, tangan, badan, kaki, dan kita gabungkan
kesemuanya, kita akan dapat jisim kita. Bukan?

Hal ini tidak pula
terpakai kepada objek-objek kecil, seperti elektron dan proton. Bayangkan kau
ada 1 elektron, dengan berat elektron adalah 9 x 10-31 kg dan 1
proton yang mempunyai berat 1.67 x 10-21 kg. Kalau kau gabungkan
kedua-dua objek ni, ia akan menjadi elemen Hidrogen (Hidrogen ada 1 elektron
dan 1 proton), dan berat Hidrogen adalah 1.67 x 10-24 kg. Tapi,
kalau kau tambah berat elektron dan proton secara terus, berat dia adalah 1.67
x 10-21 kg. Maksudnya dekat sini, berat atom Hidrogen tu sebenarnya
adalah lebih sedikit kalau dibandingkan dengan berat elektron tambah proton.

Tapi kenapa ada
beza pulak?

Sebabnya adalah ini
– sewaktu proton dan elektron bergabung untuk menjadi atom Hidrogen, sebahagian
tenaga akan dilepaskan sewaktu proses ini berlaku. Tenaga yang dilepaskan ini
adalah “berat yang hilang” dari jisim sebenar atom Hidrogen tersebut,
menjadikan ia lebih ringan berbanding objek-objek yang membentuknya.

Kembali kepada
analogi kopi kita tadi, aku ada bagitahu bahawa kopi yang panas sepatutnya
“lebih berat” dari kopi yang sejuk. Jadi,kenapa kita tak mampu nak
rasa “keberatan” kopi panas tersebut? Kuncinya ada pada nilai c2
dari formula tu, yang membawa nilai yang teramat besar. Jadi, andaikata nilai
tenaga kita tu adalah kecil, dan dibahagikan dengan nilai c2 tu tadi
(sebab rumusnya adalah m = E/c2), nilai berat tu adalah teramat-amat
kecil. Maksudnya dekat sini, ya, memang ada perbezaan berat, tapi beza berat tu
teramat-amat sikit, sampai deria pancaindera kau sendiri tak mampu nak rasa
bezanya.

Jadi, aku harap kau
faham perkaitan antara jisim (atau bahasa pasarnya berat) dengan tenaga. Makin
banyak jisim kau, makin banyak tenaga kau ada.

RUJUKAN:

PhysicsForum
– https://www.physicsforums.com/threads/why-is-a-hydrogen-atom-lighter-than-a-electron-and-a-proton.622194/

“The
Sun is Losing Mass and Getting Larger at the Same Time” – Forbes. https://www.forbes.com/sites/briankoberlein/2018/04/10/the-sun-is-losing-mass-and-getting-larger-at-the-same-time/#440656334ead

“Why
Does E = mc2?” – Forbes. https://www.forbes.com/sites/startswithabang/2016/05/27/why-does-emc2/#50a740c03a70

“The
Three Meanings Of E=mc², Einstein’s Most Famous Equation.” – Medium. https://medium.com/starts-with-a-bang/the-three-meanings-of-e-mc%C2%B2-einsteins-most-famous-equation-a0ec1549b4cd

“The
Real Meaning of E = mc2” – PBS Space Time. https://www.youtube.com/watch?v=Xo232kyTsO0

“Your
Mass is NOT from the Higgs Boson” – Veritasium. https://www.youtube.com/watch?v=Ztc6QPNUqls


Siti Kassim – Bukan Takwim Dan Jadual Jer Perkataan Arab Dalam BM

Bukan setakat “takwim” (تقويم) dan “jadual” (جدول) je, sebahagian besar kosa kata Bahasa Melayu adalah terdiri daripada perkataan Arab. Majoriti, lagi banyak daripada Sanskrit. Boleh kira satu-satu dalam “Loanwords in Indonesian/Malay” terbitan Leiden University (2007). Kalau tak silap, ada 2000+ istilah BM yang berasal daripada Bahasa Arab, Sanskrit ada dalam 1,000+.

Hari-hari dalam seminggu: Ahad, Isnin, Selasa, Rabu, Khamis, Jumaat, Sabtu, semua adalah perkataan Arab. Kenapa “Rabu” bukan “Arbiʿāʾ” (أربعاء), aku dah pernah jelaskan (https://www.thepatriots.asia/hari-ini-hari-rabu/ ), sebab ikut Yaman. Kenapa Yaman? Sebab orang Arab yang awal-awal datang ke Alam Melayu majoriti ialah golongan Sayyid (Syed dan Sharifah) dari Yaman. Bukan bahasa je, mereka pun bawa sekali budaya seperti tahlil, haul, zapin dan barzanji.

“Abadi”, “abdi”, “adab”, “adat”, “akal”, “akhlak”, “akibat”, “alam”, “alat”, “am”, “aman”, “amanah”, “asal”, “asli”, “asas”, “awal”, “akhir”. Ni semua perkataan Arab. “Ikrar”, “ilham”, “ilmu”, “insan”, “istilah”, “isyarat”, “jahil”, “jasad”, “jasmani”, “jenis”. Ni semua perkataan Arab. “Makhluk”, “masyarakat”, “makna”, “maksud”, “manfaat”, “mudarat”, “milik”, “muflis”, “munasabah”, “muhasabah”, “mungkin”, “mustahil”, “masalah”, “mutlak”. Ni semua perkataan berasal dari Arab. Bayangkan kalau kita boikot perkataan Arab, terdiam terus kita.

Kadang perkataan yang tak nampak macam Arab pun sebenarnya perkataan Arab. “Lahir” daripada “ẓāhir” (ظاهر), “pakat” daripada “muafakat” atau “muwāfaqa” (موافقة), “peduli” daripada “fuḍūlī” (فضولي), “membazir” daripada “mubadhdhir” (ممباذير), “mesyuarat” daripada “musyawarah” (مشاورة). Hah, yang ni mesti korang tak dapat brain: “petua” daripada “fatwa”, “perlu” daripada “farḍu”. Islamik habis.

Perkataan-perkataan macam “maaf” dan “maruah” pula ada maksud asal yang berbeza dengan apa yang kita faham sekarang (linguists panggil ia sebagai “semantic change”). “Maaf” berasal daripada “muʿāf” (معاف) yang sebenarnya bermaksud pengecualian cukai, manakala “maruah” berasal daripada “murūʾa” (مروءة) yang bermaksud “manliness”. “Kisah” (qiṣṣa), “ikat” (aqad), “berkat” (baraka), “kerabat” (qarāba) pun datang daripada Arab. Dia ubah ikut lidah orang tempatan. Selalunya “qāf” (ق) ditukar kepada “kāf” (ك), “ṣād” (ص) ditukar kepada “sīn” (س). Kalau tak, jenuh korang nak sebut.

Tanpa Bahasa Arab, komunikasi di mahkamah pun jadi susah. “Mahkamah”, “hakim”, “hukuman”, “jenayah”, “sabit”, “adil”, “soal”, “siasat”, “tafsir”. Istilah ni semua berasal daripada Arab. Nak tanya khabar tak leh sebab “khabar” tu perkataan Arab (خبر). Nak ucap selamat pagi, alamak, “selamat” kan berasal daripada “salām” (سلام).

Apa maksudnya? Maksudnya, Bahasa Arab dan kebudayaan Islam memang sebahagian daripada ketamadunan Melayu, jadi tak perlu kita nak fobia dan alergik. Bahasa Melayu memang dah melalui proses “Arabisasi” dan “Islamisasi” pun, proses itu yang membezakan Bahasa Melayu Lama (yang sekarang hanya jumpa di atas batu bersurat dalam muzium) dan Bahasa Melayu Klasik (yang menjadi asas kepada BM yang kita pakai hari ni).

Benda tu biasa je, tak perlu melompat. Macam Bahasa Inggeris pun sudah mengalami proses “Perancisisasi” (atau lebih tepat Normanisasi) selepas William of Normandy dari Perancis menakluk England pada 1066, baru “Old English” berubah jadi “Middle English” yang lebih dekat dengan BI kita pada hari ini.

Itu adalah sejarah yang perlu kita iktiraf. Yang jadi masalah hanya kejahilan kita terhadap sejarah.


Malaysia Akan Lumpuh Dalam 6 Jam Kalau Kena Serang Dengan Singapura?

Boleh ke Singapura lumpuhkan Malaysia secara ofensif ketenteraan dalam masa enam ke sepuluh jam?

Ya dan tidak.

Ya.

Singapura mampu berbuat demikian jika sekiranya mereka memulakan serangan dahulu dan secara mengejut. Seperti mana Israel menyagat Mesir secara pra-emptif satu masa dahulu ketika Perang Arab-Israel. Jika serangan tersebut dibuat tanpa amaran maka ya. Ia juga akan berlaku jika Singapura ditabdir pemimpin gila-segila Soekarno yang mentadbir Indonesia dahulu.

Pastinya, mereka akan menggunakan sepenuhnya kuasa udara untuk melaksanakan serangan udara ke atas pangkalan-pangkalan tentera, pangkalan udara dan lapangan terbang, pelabuhan, loji penapisan minyak dan gas, dan stesen janakuasa serta jambatan dan jaringan jalan darat serta rel serta rangkaian komunikasi.

Ini adalah fasiliti utama yang akan dibedil terlebih dahulu melalui serangan udara, peluru berpandu jarak jauh atau dengan menggunakan artileri roket jarak jauh. Kelumpuhan berlaku bila mana serangan sedemikian dibuat di mana sasaran penting sebegini cukup untuk menidakkan bekalan elektrik, bahan api dan bekalan makanan serta ubatan bukan sahaja untuk rakyat malah pasukan tentera kita sendiri akan sukar untuk diaturgerak dan melaksana gerakan balas.

Keunggulan kuasa udara Singapura tidak boleh dipandang enteng dan dipandang rendah. Negara kota tersebut dilengkapi sejumlah lebih 50 pesawat tempur dan pesawat pejuang berserta pesawat sokongan lain seperti pesawat penangki, pesawat kawalan dan perintah dan pesawat kawalan dan amaran awal udara yang menjadi antara aset tunjang penguasaan udara yang unggul.

Tidak hairanlah ia menjadikan Singapura angkatan udara paling moden dan paling berkuasa dirantau sebelah sini. Itu tidak termasuk pesawat yang ditempatkan di luar negara sepeeti Thailand dan Taiwan.

Ya, Singapura menempatkan pecahan skuadron udara mereka diluar negara dan ia bukan rahsia malah dibuat secara terang terangan atas dasar latihan bersama – memenuhi kekangan yang dihadapi Singapura dari segi keluasan tanah yang ada.

Walau bagaimanapun lumpuh ini bermaksud bukanlah Malaysia kita kalah sepenuhnya dan hilang wilayah cumanya keupayaan ketenteraan konvensional dan kelengkapan dan fasilitas sokongan logistik dan perekonomian seperti stesen janakuasa, rel dan lebuhraya serta pelabuhan dan lapangan terbang sahaja yang dilumpuhkan dan dimusnahkan. Ini akan berlaku dalam enam jam pertama.

Fasa kedua selepas serangan udara memerlukan penguasaan wilayah darat sebagai zon penampan konflik. Ini memerlukan masa lebih dari 10 jam dan barangkali ia boleh berlanjutan sehingga berdekad lamanya. Dan walaupun lumpuh, pasukan bersenjata kita masih mampu memberikan tentangan hebat ke atas penceroboh.

Itu jawapan bagi ya.

Jawapan Tidak.

Tetapi serangan mengejut sedemikian agak sukar untuk berlaku pada masa dan ketika kedua dua angkatan bersenjata Malaysia dan Singapura saling bekerjasama untuk mengelakkan konflik dan salah faham tindakan ketenteraan. Kerana itu adanya Perjanjian Pertahanan Lima Kuasa (Five Powers Defence Arrangement) untuk mengelakkan keadaan sedemikian.

Realitinya jika dahulu pasti Malaysia bakal lumpuh dalam masa enam ke sepuluh jam pertama melalui serangan mengejut dan pra emptif kerana angkatan bersenjata Malaysia masih dalam proses perubahan dari doktrin melawan insurgensi kepada konvensional, tetapi kini Singapura tidak lagi memiliki kelebihan sedemikian disebabkan adanya keupayaan serang balas konvensional yang setara dari Malaysia. Tindakbalas kita juga setara dalam enam jam pertama.

Jika Malaysia lumpuh dalam masa enam jam, Singapura akan turut sama mengalami keadaan yang sama dalam enam jam tersebut pada masa sekarang. Apa saja serangan yang dibuat terhadap kita akan dibalas serentak dari pihak kita. Pelabuhan dengan pelabuhan. Kapal dengan kapal. Stesen janakuasa dengan stesen janakuasa. Lapangan terbang dengan lapangan terbang.

Lantas ia akan menjadi konflik yang memperlihatkan siapa yang mampu bertahan lebih lama dengan keadaan perekonomi yang sudah lumpuh. Siapa mampu meneruskan perang dalam kelumpuhan tersebut.

Walaupun angkatan udara kita tidak unggul dari segi jumlah tetapi ia cukup untuk menggerunkan musuh. Keupayaan angkatan udara kita cukup untuk mewujudkan pariti penguasaan udara walaupun tidak mencapai superioriti.

Walaupun pada waktu konflik tersebut pasukan konvensional kita lumpuh tetapi pasukan kita yang bertempur secara asimetrikal dan insurgensi sama ada dalam zon konflik atau di Singapura sendiri adalah masih utuh dan sejarah konflik global telah membuktikan kuasa pertempuran insurgensi dan tidak simetri ini paling sukar dan paling getir untuk diatasi walaupun dengan kecanggihan persenjataan dan penguasaan udara sepenuhnya.

Apa pula kuasa insurgensi dan tidak simetri ini datang dari kelompok asal tentera dan pasukan khusus yang masih aktif dan masih mampu melawan.

Dari enam jam ia boleh melarat sehingga puluhan tahun.

Perang antara Malaysia dan Singapura sebenarnya adalah momokan yang dimainkan pemimpin terdahulu kedua-dua negara. Masing-masing menjadikan tetangga sebagai boogeyman untuk meraih sokongan nasional dari kalangan rakyat.

Untuk kedua dua negara saling menjerumus ke kancah perang konvensional adalah sangat merugikan kerana kedua dua negara mempunyai kelebihan dan kekurangan tersendiri.

Melainkan kedua dua pihak sudah gila maka ya konflik akan tercetus tetapi selagi ada pemimpin yang rasional dan masing-masing boleh bawa perbezaan dan perselisihan ke meja rundingan maka agak sukar untuk kita terjerumus kedalam konflik bersenjata. Kalau perang pun, yang menang jadi arang dan yang kalah jadi abu.

Ibaratnya kekuatan militer dan diplomasi kedua negara ini adalah bagaikan:

Singapura adalah seperti pedang “rapier” – ringan dan lincah serta pantas tetapi mudah lentur dan boleh patah kalau tidak kena gaya.

Manakala Malaysia adalah seperti pedang “broadsword” – lebih berat dan sukar dikendali malah tidak lincah, tetapi ia lebih kuat dan lebih tahan asakan.